text:
Hans Jacob Jacobsen
Hans Jacob Jacobsen (skaldanavn Heðin Brú) er føddur í Skálavík 17. august 1901. Andaðist 18. mai 1987. Hann hevur havt stóran týdning fyri føroyska bókmentasøgu og er rithøvundurin aftanfyri m.a. skemtiligu skaldsøguna Feðgar á ferð. Eisini hevur hann skrivað ymiskar stuttsøgur.
Hans Jacob Jacobsen var á Føroya Fólkaháskúla veturin 1919 - 1920, og haðani fór hann til Danmarkar á landbúnaðarskúla. Síðani arbeiddi hann nøkur ár á ymsum gørðum, og í 1925 fór hann á Landbúnaðarháskúlan í Keypmannahavn, har hann tók prógv sum búnaðarfrøðingur í 1928. Eftir at hann var komin aftur til Føroya, arbeiddi hann innan landbúnaðin, og í 1942 varð hann settur sum búnaðarráðgevi. Skrivingin, sum var byrjað í lestrarárunum í Danmark, var ítriv, hann hevði við síðuna av dagliga yrki sínum. Umframt skaldsøgur og stuttsøgusøvn týddi hann ein hóp av bókmentum til føroyskt.
Innihaldsyvirlit
Virðislønir[rætta | rætta wikitekst]
- 1964: Mentanarvirðisløn M. A. Jacobsens
- 1964: Statens Kunstfond (fyri Fjallaskuggan)
- 1980 saman við Elinborg Lützen: Barnabókaheiðursløn Tórshavnar Býráðs( fyri Ævintýr I-VI)
- 1982: Holberg-medaljan
Útgávur[rætta | rætta wikitekst]
Egin verk[rætta | rætta wikitekst]
- Lognbrá, skaldsøga, 1930
- Fastatøkur, Skaldsøga, 1935 (framhald av Lognbrá)
- Fjallaskuggin, stuttsøgusavn, 1936
- Feðgar á ferð, skaldsøga, 1940
- Flókatrøll, stuttsøgusavn, 1948
- Leikum fagurt, skaldsøga, 1963
- Purkhús, stuttsøgusavn,1966
- Men lívið lær, skaldsøga, 1970
- Búravnurin, stuttsøgusavn, 1971
- Tað stóra takið, skaldsøga, 1972
- Endurminningar, 1980
Týðingar[rætta | rætta wikitekst]
- Ævintýr 1, 1959
- Ævintýr 2, 1964
- Ævintýr 3, 1968
- Ævintýr 4, 1970
- Ævintýr 5, 1973
- Martin A. Hansen: Dupultmyndin, søgusavn, 1973
- Ævintýr 6, 1974
- William Heinesen: Glataðu spælimenninir, 1975
- William Heinesen: Móðir sjeystjørna, 1975
- F. M. Dostojevskij: Karamasovbrøðurnir, bd I - III, 1978


c: text/html

text:
Um áttatíðina í morgun fjúrtanda oktober og hósmorgunin um somu tíð annan oktober, tók eg hesar báðar myndirnar av sama stað. Eins og sólin, eru oyggin og fjørðurin tey somu myndaevnini.
Hetta er sama útsýni fyrsta jóladag í 2011. Myndirnar eru tiknar av sama stað, seinrapartin klokkan fýra. Nólsoyggin dagar undan av og á og fjørðurin er vundin upp í skúm og hvítur froyður liggur omaná sum eitt surrealistiskt teppi, ið flytir og snurrar seg alt eftir ættini. "Tað tekur leyst", sum nólsoyingar siga.

robotstxt: allowed

filter: keep


text:
William Heinesen
William Heinesen (15. januar 1900 í Tórshavn - 12. mars 1991) er Føroya gitnasta skald.
Skaldsøgur hansara, stuttsøgur og yrkingar eru týddar til mong mál. Men hesin gávuríki havnarmaður var ein sera fjølbroyttur listamaður, ið gjørdi vart við seg á fleiri økjum innan sjónleik, tónleik og myndlist. Myndaheimur hansara er ein grein av tí skaldsliga hugflognum – myndevnini koma fyrst av øllum úr sagnunum, ævintýrunum og gudalærunum, eisini úr tí Edens urtagarði, ið á sinni fór í forna. Hesin myndaheimur er kveiktur av náttúrukenslu, sniðfundigum skemti, spei, ramligari og ovfarakátari lívsgleði og livandi ansi fyri tí ornamentala og dekorativa.
William Heinesen vaks upp við, og hevði livandi áhuga fyri, tjóðskaparrørsluni, ið m.a. merkti, at áhugin vaks fyri fólksins mentan – málinum, dansinum, kvæðunum og sagnunum. Og fyri teirri føroysku náttúruni. Í einum anda, ið kann samanberast við Bauer og Arosenius í Svøríki – Kittelsen og Werenskjold í Noregi, gjørdi William Heinesen ein hóp av bókamyndum við evnum úr sagnum og ævintýrum. Í pastellmálningum fekk hann fram eftir kríggið og í 1950árunum eitt serstakt gyklandi gandakent huglag. Myndevni frá tilveru teirra fornisku verða margtýdd og glíða uttan at ein varnast tað yvir í satiru – í andlitunum á fittum trøllum kenna vit aftur drøgini frá politikkarum, vinnulívsmonnum og alskins hyklariskum dárarum og forførarum. Í tekningum av monnum og konum úr gomlu Havnini, sum hann mintist hana, kemur eitt serligt góðsligt kæti til sjóndar – somuleiðis hansara sermerkti ansur fyri strikunnar organisku arabesk.
Teir stóru veggjamálningarnir í Tórshavnar Kommunuskúla, við evnum úr Sjúrðarkvæðunum, eru eitt gjøgnumbrot til tann dekorativa arkadiska heimin, sum William Heinesen gav seg yvir til síni seinnu ár. Skaldskapurin var komin í fyrstu røð, og umstøður høvdu ikki verið fyri nakrari veruliga samanhangandi myndlistarligari menning, fyrr enn miðskeiðis í 1970árunum, tá ið William fór undir at gera pappírsklipp síni. Eitt 10ára skeið untist honum at klippa. Árini 1976-78 avrikaði hann serliga nógv. Í hesum slóðbrótandi brotamyndum og klippum finnur dekorativa hugflogið støðugt nýggjar leiðir.
Hesin gróðrarríki barokki myndaheimur hevur ríkað føroyska list. Ófatiligt, hvat William Heinesen hevur fingið av skafti – tekningar í hópatali, hundraðtals bókapermur til Bókagarð, bókamyndir, plakatir, blaðtekningar, plátuhylki o.m.a. Hann eigur sín part av æruni fyri, at myndlistin mentist her á landi – sum hann dastið av øldini hevur lagt til rættis og stílað fyri, skrivað og ummælt, kveikt og stuðlað. Altíð við tí góða orðinum.
Innihaldsyvirlit
Bókalisti[rætta | rætta wikitekst]
- Yrkingasøvn
- 1921 Arktiske Elegier og andre Digte
- 1924 Høbjergningen ved Havet
- 1927 Sange mod Vaardybet
- 1930 Stjernerne vaagner
- 1936 Den dunkle Sol
- 1955 Digte i udvalg
- 1961 Hymne og harmsang
- 1972 Panorama med regnbue
- 1983 Vinterdrøm. Digte i udvalg 1920-30
- 1984 Samlede digte
- 1990 Digte
- Stuttsøgusøvn
- 1957 Det vingede mørke
- 1957 Det fortryllede lys
- 1960 Gamaliels besættelse
- 1967 Kur mod onde ånder
- 1970 Don Juan fra Tranhuset
- 1973 Fortællinger fra Thorshavn
- 1975 Grylen og andre noveller
- 1980 Her skal danses
- 1985 Laterna magica
- Skaldsøgur
- 1934 Degningsvindar (Blæsende gry)
- 1938 Nóatún (Noatun)
- 1949 Í sortanum (Den sorte gryde)
- 1950 Glataðu spælimenninir (De fortabte spillemænd)
- 1952 Móðir Sjeystjørna (Moder Syvstjerne)
- 1964 Det gode håb
- 1976 Tornið á heimsins enda (Tårnet ved verdens ende)
Heiður[rætta | rætta wikitekst]
- 1960 - Holberg-medaljan
- 1965 - Bókmentavirðisløn Norðurlandaráðsins fyri skaldsøguna Det gode håb sum kom út í 1964.[1][2]
- 1975 - Mentanarvirðisløn M. A. Jacobsens
- 1980 - Heiðursborgari í Tórshavn á hansara 80-ára føðingardegi
- 1980 - Kritikerprisen (donsk bókmentaheiðursløn)
- 1984 - Barnamentanarheiðursløn Tórshavnar býráðs
- 1985 - Karen Blixen Medaljan frá Danska Akademinum.[8]
- 1987 - Svenska Akademiens nordiska pris (eisini rópt "Lítla Nobel-heiðurslønin").
Keldur[rætta | rætta wikitekst]
- ↑ Norden.org 1965 William Heinesen, The Faroe Islands: Det gode håb
- ↑ DenStoreDanske.dk


text:
Danjal av Rana 13.09.2017 (13:15)
Flóttafólkini koma nú um Svartahavið
Rumenska stjórnin óttast nú, at Svartahavið er vorðið eitt slag av avloysara fyri Miðjarðarhavið. Líkt er til, at menniskjasmuglarar hava funnið eina nýggja leið at føra flóttafólk og tilflytarar inn í Evropa.
Nýggja leiðin gongur úr Turkalandi, tvørtur um Svartahavið, inn í Rumenia, sigur altjóða felagsskapurin fyri tilflyting (IOM), sambært tíðindastovuni dpa.
Rumenskir myndugleikar vátta eisini, at fleiri og fleiri flóttafólk koma inn í landið.
Hesar báðar seinastu mánaðirnar hevur rumenska sjóverjan fimm ferðir hjálpt tilflytarum umborð á bátum í Svartahavinum, seinast í farnu viku, tá 150 fólk blivu bjargaði, teirra millum vóru 53 børn. Flestu teirra komu úr Irak. Tilsamans eru 570 fólk bjargaði úr Svartahavinum hesar báðar seinastu mánðirnar. Talið á teimum, sum eru bjargaði síðani 2015 kundu annars teljast á tveimum hondum.
- Aldurnar vóru upp í tríggjar metur. Fólkini vóru í eini sera vandamiklari støðu og vóru í vanda fyri at drukna og báturin at søkka, sigur Cristian Cicu, talsmaður hjá sjóverjuni, sambært Ekstrablaðnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fótbóltsleikarar í trygdarbeltum
15-08-2014
Komandi vikurnar fara fótbóltsleikarar í fýra liðum í Effodeildini at leika í troyggjum við trydarbelti á – talan er um Skála, KÍ, B36 og Víking. Endamálið er at varpa ljós á týdningin av trygdarbeltum. Tó at ásett varð við lóg í 1986, at øll skulu koyra íbundin trygdarbelti, er hetta alsamt ein avbjóðing í ferðsluni.
Komandi vikurnar fara fótbóltsleikarar í fýra liðum í Effodeildini at leika í troyggjum við trydarbelti á – talan er um Skála, KÍ, B36 og Víking. Endamálið er at varpa ljós á týdningin av trygdarbeltum.
Tó at ásett varð við lóg í 1986, at øll skulu koyra íbundin trygdarbelti, er hetta alsamt ein avbjóðing í ferðsluni. Mett verður, at umleið helmingurin av teimum, sum eru deyð í ferðsluni síðan tá og ikki nýttu trygdarbelti ella fallhjálm (56 fólk til 2012), høvdu komið frá vanlukkuni við lívinum, varð belti/hjálmur nýtt/ur. Her er talan um mong lív í einum lítlum landi.
Ráðið fyri Ferðslutrygd virkar fyri at gera ferðsluna tryggari við at betra um ferðsluvanarnar við upplýsing, undirvísing og landsfevnandi átøkum. Hetta átakið er samstarv millum Tryggingarfelagið Føroyar, Fótbóltssamband Føroya og Ferðslutrygd.
Lið kring landið
Tað verða liðini Skála, KÍ, Víkingur og B36 sum í ár bera trygdarbelti á bringuni. Í sambandi við átakið hevur Ráðið vitjað liðini og greitt frá um týdningin av trygdarbelti fyri trygdina í ferðsluni. Trygdarbelti kann lættliga vera munurin millum lív og deyða.
Eisini fingu leikararnir høvi at royna simulatorarnar, Gøll og Hvølvus, har teir kendu máttin hjá trygdarbeltinum í einum bráðsteðgi við 10 km/t, og hvussu tað er at bólta runt í einum akfari, eins og teir lærdu at loysa trygdarbeltið á rættan hátt, tá bilurin støðgar á takinum.
Umframt at átakið verður sjónligt á føroysku fótbóltsvøllunum, verður átakið við trygdarbeltum eisini sjónligt í sosialum miðlum komandi vikurnar.
« Aftur


text:
Flogbørn: 68 lið undir 10 ár
Seinasta flogbóltskappingin fyri flogbørn, sum verður hetta kappingarárið, setir met í tilmeldaðum liðum.
Heili 68 lið hava teknað luttøku í kappingini í Kollafirði nú leygardagin 18. mars, og er hetta nógv tað stórsta talið av liðum, sum hava verið í kapping hetta kappingarárið í hesum aldursbólkinum.
Tað eru Flogbóltssamband Føroya í samstarvi við KÍF, sum skipa fyri.
Øll fáa heiðurmerki
Allir spælararnir á øllum liðum fáa heiðursmerki í sambandi við kappingina, eins og øll vinnandi liðini í hvørjum bólki fáa steyp til ognar.
Peter Morell og Anna Frederiksen, ungdómsmennarar hjá FBF, sum hava fyriskipað flogbarna flogbóltin í 2016/17, eru sera væl nøgd við talið av tilmeldaðum liðum.
Peter Morell: ”Hetta er fantastiskt”
”Hetta er fantastiskt”, sigur Peter Morell í stuttari samrøðu. ”Hetta er ein stór øking í mun til, tá vit byrjaðu í august, og vit eru takksom fyri, at feløgini, børn og foreldur v.m. hava tikið so væl undir við hesum tiltaki. Hetta gevur okkum áræði at halda fram komandi ár. Samstundis vilja vit takka tí sera góðu móttøku, vit hava fingið runt alt landið frá øllum feløgunum. Venjararnir hava gjørt eitt frálíkt arbeiði, og støðið er hækkað munandi, síðani menningartiltakið byrjaði”.
Magnus Tausen: ”Gott menningartiltak”
Magnus Tausen, formaður í Flogbóltssambandi Føroya er eisini fegin um tilgongdina. ”Anna og Petur hava gjørt eitt frálíkt arbeiði, sum hevur stimbrað undir hugin hjá feløgunum at fara undir hetta menningartiltakið millum tey yngstu. Tað er hugvekjandi at koma í høllina til flogbørn, har øll børnini eru í gongd, uttan at nakar verður settur uttanfyri, men har aðalmálið er at fáa øll út á vøllin at røra seg og hava eina stuttliga løtu. Tilgongdin av leikarum hevur eisini verið einastandandi”.
Kappingum leygardagin 18. mars í Kollafirði verður leikt soleiðis:
Level 0 byrjar kl. 12.00 – ætlandi liðugt kl. 13.20
Level 1 byrjar kl. 13.20 – ætlandi liðugt kl. 14.45
Level 2 byrjar kl. 14.45 – ætlandi liðugt kl. 17.00
Level 3 byrjar kl. 17.00 – ætlandi liðugt kl. 19.00


text:
Tær fýra Libby Lenton, Melanie Schlanger, Shayne Reese and Alice Mills soraðu í dag heimsmetið í 4×100 frí á stuttbana, tá ið tær á avstralsku meistarastevnuni svumu teinin á 3:31:66, heili 1.66 sekund skjótari enn gamla metið hjá Niðurlondum. Øgiligt at síggja at Libby Lenton svam klárt bestu splitt-tíð av teimum fýra, bara 0.21 sekund frá sínum heimsmeti, hóast hinar tríggjar jú hava fyrimun av ‘flúgvandi starti’.
Splitt-tíðirnar hjá teimum fýra vóru 51.91 (Libby Lenton), 53.23 (Melanie Schlanger), 53.27 (Shayne Reese ) og 53.25 (Alice Mills). Til samanberingar svumu hálendarar 53.52 (Inge Dekker), 53.63 (Hinkelien Schreuder), 54.00 (Chantal Groot) og 52.17 (Marleen Veldhuis), tá ið tær í 2006 settu tað nú fyrrverandi heimsmetið á heimsmeistarastevnuni í stuttum hyli.
Lesið meira her á SwimmingWorld.


text:
Samskifti av lokalum dátum og grundardátum verður gjørt við einari felags eyðmerking. Hetta kann tykjast sjálvsagt, men í dag eru fleiri ymiskar eyðmerkingar fyri tað sama, til dømis bæði V-tal og skrásetingartal fyri virkir og bæði P-tal og e-tal fyri persónar. At fleiri eyðmerkingar eru, ger tað torført at binda saman dáta, sum hoyra saman.
Val av hóskandi eyðmerking er tí ein partur av uppgávuni at skipa ein skynsaman KT-arkitektur. Tað er eingin forðing fyri at velja eina verandi eyðmerking. Tað er bert ein fortreyt, at øll skulu kunna brúka hesa.
Eitt ávíst arbeiði má gerast fyri at leggja ta røttu eyðmerkingina á dátur, sum í dag ikki eru greitt eyðmerktar. Eitt gott dømi er Tinglýsingin, har gomul persónsdátur ikki hava ein lykil, men bert eru skrásett við navni sum lykli. Tað skal eisini bera til at skráseta ein lokalan lykil hjá einum stovni, sum ynskir hetta, t.d. eitt koyrikortnummar ella eitt SP/F-nummar, men hetta skal viðgerast sum lokalar dátur, sum bert liggja, har hesi dátur verða umsitin.


text:
Hvat kanst tú lána á bókasavninum?
Skaldsøgur til børn og vaksin bæði á føroyskum og donskum.
Myndabøkur til tey smærri børnini.
Ljóðbøkur (Føroyskar bøkur lisnar inn á band).
Yrkisbøkur til børn og vaksin.
Nógv ymisk tíðarrit bæði til børn og vaksin.
Filmar til børn og vaksin.
Tað ber til at bíleggja bøkur, ið eru útlæntar. Er talan um eina ávísa bók, ið bókasavnið ikki eigur ella eitt evni, ið einki er um, bíleggja vit frá øðrum bókasøvnum.
Hvønn dag fær bókasavnið tey føroysku dagbløðini og harafturat donsk dagbløð. Øll tey føroysku dagbløðini verða goymd og tískil er møguleiki at leita í gomlum bløðum.
Bókasavnið hevur teldur tøkar, so til bera at fara á internetið.


text:
Í hesum døgum standa uml 50 kamping -vognar og –bilar á kamping økinum á Skála, uttanfyri ítróttarhøllina.
Tey komu týsdagin 11. august og støðga eftir ætlan til týsdagin 25 august.
Tað er danska kampingfelagið DCU, ið hevur fyriskipa túrin.
19.08.2009
Kampingvognar á Skála
Í hesum døgum standa uml 50 kamping -vognar og –bilar á kamping økinum á Skála, uttanfyri ítróttarhøllina.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Fyri at luttaka fimleikaįriš 2017/2018 er neyšugt at tilmelda og gjalda umvegis heimasķšuna. Vinarliga kunniš tykkum nišanfyri, įšrenn tit tilmelda!
Stovna vanga
Fyri at tilmelda, er fyrst neyšugt at stovna ein vanga. Her er umrįšandi, at taš eru upplżsingar višvķkjandi barninum, sum skulu brśkast. Taš er neyšugt, at hvųr einstakur ķškari stovnar ein vanga.
Luttųkugjaldiš fyri fimleikaįriš 2017/2018
Undir skślaaldur 600 kr.
Ķ skślaaldri 1 tķma 600 kr.
Ķ skślaaldri 1,5 tķma 650 kr.
Ķ skślaaldri 2 tķmar 700 kr.
Ķ skślaaldri 2,5 tķmar 750 kr.
Ķ skślaaldri 3 tķmar 800 kr.
Fyrrverandi estetiskt 900 kr.
Lųtt motión og Linedansur 55+ 300 kr. pr. hįlvįr
Onnur breiddarliš 650 kr.
Kappingarliš 1500 kr
Eykališ 50 % av kostnašinum
Afturrindan av luttųkugjaldi
Um so er, at fimleikari av eini ella ašrari orsųk gevst at ķška fimleik, veršur luttųkugjaldiš afturrindaš. Hetta er tó treytaš av, at felagiš fęr frįbošan, įšrenn heystfrķtķšin byrjar.
Eru spurningar og ivamįl višvķkjandi tilmelding og gjaldskipan, ber til at seta seg ķ samband viš peningarųkilin, John Jakobsen, į tlf. 228393.
Vel leinkiš nišanfyri fyri at tilmelda og gjalda


text:
Elias aftur í málinum næsta kappingarár
Ungi og evnaríki gøtumaðurin Elias Rasmussen hevur skrivað undir 2 ára sáttmála. Sostatt heldur hann fram, sum málmaður í felagnum.
Elias hevur spælt 46 dystir í Effo deildini, og var hann serliga sjónlingur seinasta ár, sum fyrsti málmaður á besta liðnum. Elias hevði ein týðandi leiklut í góðu úrslitinum í Champions League og at vinna FM heitið.
Eisini hevur Elias umboða Víking á U17, U19 og U21 landsliðnum.
Víkingur eru fegin, um at Elias heldur fram og frøðist um, at Elias aftur verður at síggja í málinum næsta kappingarár .


text:
Týsmorgunin gjørdi eg meg kláran at fara út á Landssjúkrahúsið, har eg skuldi leggjast undir skurð klokkan níggju. Havi í longri tíð stríðst við gallherðindi. Ikki tí, eg eri illsintur, sum vanligt er at siga um fólk og fæ, ið hava trupulleikar við gallinum. Helst koma herðindini, tí at eg ikki havi lært meg magamál. Konur, ið hava átt børn og hava havt gallstein siga, at eitt gallherðindi líkist eini vanligari føðing.
Ikki veit eg.
Eg gekk mær gjøgnum Havnina henda vakra týsmorgun. Droparnir fullu spakuliga, og asfaltið gjørdist svart. Bilarnir koyrdu sína leið gjøgnum æðrarnar í býnum. Fólk vórðu flutt, hagar tey skuldu. Koyrdu fram við mær. Støðgaðu. Og summi hugdu at klokkuni, onnur stardu fram í rútin og gloymdu tíð og stað, nøkur hildu tøgnini tætt inn at sær, meðan onnur smildraðu tøgnina við orðum og táravátum eygum.
Í hjartanum á Havnini sá eg ferðsluna verða sprænda út í býarkroppin.
Og eg?
Eg gekk fet fyri fet út móti Landssjúkrahúsinum. Gekk fram við Sigmundargøtu 4, har ommudiddan, Sunneva Gram, búði. Hetta vóru fyrstu privatu húsini, eg var inni í, eftir at eg tann 22. februar í 1969, klokkan 16:40 varð føddur á Dronning Alexandrinu hospitali. Í journalinum stendur skrivað: Í skallalegu. Græt beinanveg. Er ljósareyður. Nalvastrongurin vavdur tríggjar ferðir um hálsin, eina ferð um armin.
Veit ikki, um hetta var ein jánkaslig sjálvmorðsroynd ella bara ein føðing, ið ikki gekk, sum ætlað. Mær er sagt, at varð eg ikki føddur á sjúkrahúsinum, var eg helst ikki til í dag.
Og nú.
Nú skuldi eg aftur út á sjúkrahúsið.
Tann grøni, høgi bygningurin nærkaðist. Hesin bygningurin, ið ongantíð svevur, og sum rúmar øllum óhugsandi kenslum. Tú kann verða tveittur út í ókenniliga gleði og óunniliga sorg. Alt um somu tíð og á sama staði. Kenslur, sum krevja, at starvsfólkini duga at lofta øllum ófyrireikaðum og fyrireikaðum støðum, sum kunnu taka seg upp.
Komin inn í forhøllina á Landssjúkrahúsinum, varð eg biðin um at seta meg undir stóra málningin eftir Edward Fuglø at bíða til onkur kom eftir mær. Meðan nornurnar hjá Edwardi spunnu sínar lívstræðrir á vegginum, tók eg mær fram iphonina, har eg hevði liggjandi nakrar yrkingar eftir Emily Dickinson. Hugsaði at lesa okkurt, sum kundi seta alt í rætta ljósið.
My life closed twice before its close
My life closed twice before its close;
It yet remains to see
If Immortality unveil
A third event to me,
So huge, so hopeless to conceive,
As these that twice befell.
Parting is all we know of heaven,
And all we need of hell.
Emily Dickinson
Yrkingin gjørdi ikki støðuna betri. Eg gjørdist ikki glaður. Føldi meg ikki betur fyri, nú skurðviðgerðin nærkaðist. Hóast yrkingin hevur ein vónarneista í aðru og triðju reglu í fyrsta ørindi, so er hon ikki hugaligur lesnaður, áðrenn eina skurðviðgerð. Parting is all we know of heaven / And all we need of hell. Vónandi fór lagnan at spinna mær øðrvísi træðrir, enn tær Dickinson yrkir um.
Ein lækni helt fyri um hetta slagið av skurðviðgerð, eg skuldi undir, at hon ikki var øðrvísi enn ein tannreinsan hjá tannlæknanum. Mær hevur ongantíð dámt serliga væl tannlæknar. Meg minnist, tá ið tannlæknin kom eftir okkum. Eg gekk í fyrsta flokki á Sands skúla. Hann trein sinniliga inn í stovuna. Loðin um alt høvdið. Í skitnum stivlum. Við knívi í slíðranum. Í myrkamorreyðari troyggju, ið var stungin niður í buksurnar, so at knívurin sást hanga niður við mjødnina. Hann peikaði okkum út við fremstafingri. Ein fyri og annar eftir fóru vit út í skúlagarðin. Oman fyri skúlagarðin sá eg neytini hjá abbanum óávirkað standa og gena og pilka nøs við tunguni. Vit vórðu sett upp í lastina á traktorinum hjá tannlæknanum og koyrd inn til Meginskúlan, har tenninar vórðu orðnaðar. Onkur hevði seyðasparlar á buksunum, tá ið hann setti seg í tannlæknastólin.
Og nakað soleiðis gjørdist eg bangin fyri tannlæknum.
Slaktið er í hondum, og menn tosa um, hvussu mann fara at viga. Tosa í loyndum um merkur í tálg og so framvegis og so framvegis og so framvegis, og sjúkrasystirin, ein ógvuliga fyrikomandi og fitt kona, kom eftir mær og bað meg koma við sær.
Nú skuldi eg gerast skurðklárur.
Øll mín yvirvekt og mínir gallsteinar, mínar merkur í tálg og mítt ov høga kolesterol skuldi nú gerast klárt til skurð.
Ílatin í hvíta skjúrtu, hvítar undirbuksur, hvítar hosur, í eini hvítari stovu, við hvítum forhangi, og hvítklæddum sjúkrarøktarfrøðingum (umber meg, at eg var so politiskt óhølvaður, at eg skrivaði sjúkrasystir í áðni) kom eg í tankar um eina yrking eftir Jóanes Nielsen.
Pest
Summar dagar plágist eg av øllum tí hvíta
Brævpappírið er hvítt
Lakið er hvítt
Og summi fólk eg ikki brýggi meg um
Hava alt ov hvítt smíl
Eg veit ikki um ljóð hava litir
Men summar hurðar og summi fet
Ljóða sum okkurt hvítt
Eisini líkklæðini eru hvít
Tað er sum vit dagliga øva okkum í at doyggja
Sorgin er hvít
Nervapillarin
Og hasar forbannaðu dúgvurnar í gravsteinunum
Alt er hvítt
Skurðstovan
Slaktarahølið
Og kjólin hjá brúðrini
Tað larmar so
Alt hetta hvíta
Knúsar postalínið í sálini
Hvat er eftir?
Morgindagurin er eftir
Nakað sum ikki rættiliga er til
Er eftir
Jóanes Nielsen
Men skurðstova nummar 4 var ikki hvít, sum í yrkingini eftir Jóanes. Hon var grá. Læknar, sjúkrarøktarfrøðingar og hjálparar vóru í grønum klæðum. Eftir alt hetta hvíta og síðani alt hetta grøna og gráa fekk eg onkra klára vætu sprænda inn í æðrarnar, sum fleyt út í kroppin og kámaði sjónina. Síðani fekk eg eina stóra sproytu við hvítari, mjólkalíknandi vætu í, og eg slóknaði heilt.
Kolsvart.
Andvaka
fá ekki svefn fest
bylta sér snúa
fanga belgfiska
bíða af sér allan
draum
ganga út í froststillur
á næfurkjól
sleppa hreysifiski
í tunglveg
snúa aftur inn
snerta sig
sverta
Sigurbjörg Þrastardóttir
Henda framúr góða og surrealistiska yrkingin er úr tvímálsliga savninum, to blead straight eftir Sigurbjörg Þrastardóttir, sum Bernard Scudder týddi til enskt. Tann surrealistiska kenslan, ið knappliga trongdi seg á meg, tá ið ein grønklæddur sjúkrarøktarfrøðingur seig meg úr tí sælu narkosu, fekk meg nærum til at mótmæla. Eg vildi inn aftur í tað svarta. Inn aftur í ein dreym, eg hevði í narkosuni, ein dreym, sum eg ikki visti, hvat var um, men sum fekk eina so mikið inniliga og ærliga sælu fram í mær, at eg varð noyddur at raka út í tóma luft at vita, um ikki okkurt var har, sum kundi mátast við dreymin.
Eg visti ikki, um eg svam í gyltum vatni ella fleyg upp móti blindandi myrkri.
Eg varð ynsktur vælkomin og varð beinanvegin koyrdur niður á viðrakningarstovuna, har vitið smátt um smátt kom fyri seg. Toka og ymisk ókend ljóð kappaðust um at treingja seg inn á sansirnar, men sansirnir vildu ikki heilt spæla við. Teir skiltu ikki ljóðini, sum undir vanligum umstøðum høvdu ljóðað vanlig.
Tá ið eg hevði ligið har í hálvan annan tíma, varð eg koyrdur upp á G-4. Á veg inn í lyftuna, kom kona mín inn eftir gongini. Eg varð so glaður um at síggja hana og fekk somu ærligu og inniligu sælu sum í dreyminum.
Nú visti eg, hvønn eg hevði droymt um.
Vit fóru so øll trý: eg, konan og portørurin upp á G-4, har eg varð lagdur inn á stovu 14 (Kanska æraði lesarin hevur lagt til merkis øll fýratølini, ið koma fyri í hesi ritroynd).
Har fekk eg te, fransbreyð við osti og súltutoyi frá eini bygdakonu. Sjáldan hevur fransbreyð smakkað so væl. Á stovuni lá ein eldri maður, sum tosaði norðoyadialikt og ein, ið líktist einum polakka, men eg kann ikki við vissu siga, um hann var polakkur.
Læknin, ið hevði skurðviðgjørt meg, kom og prátaði við meg. Hon var ógvuliga fitt og upplýsandi. Hon segði okkum, at alt hevði gingið eftir ætlan. Gallið var vekk, og skervurin var farin sama veg. Skurðviðgerin gekk væl. Ongi tilsløg vóru, meðan eg var skurðviðgjørdur. Ein væleydnað skurviðgerð. Hon ynskti mær góða eydnu og fór við troystarfullu orðunum, at um okkurt tilslag skuldi komið um kvøldið, so hevði hon vakt.
Tá ið læknin var farin, komu foreldrini at vitja. Har sótu vit, ella eg lá, og tey sótu. Ikki var nógv at siga. Alt gekk væl. Fýra hol í búkinum, sum var gulur og berur. Aftur eitt fýratal. Trý sótu rundan um songina, har eg lá. Aftur fýra.
Klokkan 16:40, um somu klokkutíð, eg varð føddur, rullaði konan meg í einum koyristóli oman til bilin, og vit bæði koyrdu heim.
Mær hevur altíð dámt væl gamlamannaskaldskap. Tá ið aldrandi skøld yrkja, hevur einfeldin í orðunum alt at siga. Lívsroyndirnar og aldurin hava skavað so mikið nógv av orðabrúkinum, at bara tað stendur eftir, sum hevur týdning.
Eitt av mínum yndissøvnum er savnið Úr sjón og úr minni (1979) eftir Christian Matras (1900-1988). Har stendur henda yrkingin skrivað:
Vit livdu ár saman
Vit livdu lívið saman
Og gott var at vera menniskja.
OMR


text:
Eg havi verið á LÍV í dag. Sama dag, sum Dimma hevði LÍV og undirsjóartunnilin á forsíðuni, teir munna hava nógvar pengar. Havi tikið mær renningarlop í langa tíð. Fyrst skuldi eg heilt sikkurt fara onkran dagin í feb-mars, tá ið eg bað rektaran um farloyvi, so skuldi eg heilt sikkurt fara, tá ið hann hevði játtað farloyvi, so tá ið eg fekk summarferiu, og soleiðis er tað blivið útsett og útsett. Hví man tað vera? Ivaleyst tí, at tú stúrir fyri tí, tú fert at fáa at vita. Og fundurin var ikki eitt gott upplivilsi.
Eg royndi at vera fyrireikað, hevði verið á portalinum hjá teimum, hevði leitað pappír fram, hevði enntá I-paddin í taskuni, so at eg kundi fara á portalin, meðan fundurin var. Møtti i góðari tí, fekk loggað meg inn á gestanetið.
Tann ungi maðurin bjóðaði mær kaffi, men byrjaði samrøðuna við at kalla meg “góða”. Eg bleiv so bilsin og ørg, at eg mundi talað at, tíbetur segði eg einki, tí at samrøðan hevði vælsaktans ikki gjørst betri av tí. Hvat signal sendir tú, tá ið tú sigur “góða” við eina 63 ára gamla konu, sum tú ikki kennir? Tað er ein góður spurningur. Men ikki tí, hann gjørdi nokk sítt besta, manglar kanska eitt skeið ella tvey, t.d. presenteraði hann seg ikki, tað gjørdi eg so heldur ikki, men hann hevði meg við høvd og gørnum á skiggjanum. Kanska hann segði sítt navn, tá ið vit gjørdu avtaluna telefoniskt.
Ná, sum eg stúrdi fyri, vóru upplýsingarnir á portalinum rættir, og upphæddirnar á brøvunum vóru sjálvandi avoldaðar og alt ov stórar! Eg spurdi nevniliga LÍV somu spurningar um pensión í 2008, og tá vóru upphæddirnar munandi størri.
Viðvíkjandi at lata seg pensionera tíðliga er at siga, at sera stórur munur er á upphæddini, eg hevði fingið, tá ið eg verði 64 og tí, eg hevði fingið, tá ið eg verði 67, um eg havi heilsuna.
Eg havi 3 tryggingar hjá LÍV 1) eina gamla, pengarnir skula skattast, 2) eina nýggja, pengarnir eru skattaðir og 3) eina samlagstrygging, sum er aktuell við deyða og álvarsliga sjúku, havi goldið í 33 ár til hesa trygging.
Men so fari eg kanska at eiga eitt sindur av sementi á havsins botni – jubii


text:
Spennandi FM-kappingar
Tað gleðir okkum at bjóða tykkum til árligu FM-kappingarnar í borðtennis, boccia og svimjing. Í ár vera kappingarnar í Havn og í Klaksvík, men vit vænta ítróttafólk úr øllum landinum, bæði tey, ið hava vant í fleiri ár og tey, ið nýliga eru byrjað. Dúgliga hevur verið vant í vetur, og tað verður spennandi at síggja hvussu leikur fer fram, tá tit hittast til dyst í næstum.
Kappingin í borðtennis verður 31. mars í fimleikahøllini á læraraskúlanum, tilmeldingarfreistin er 31. mars. Sí innbjóðin HER
FM-kappingini í Boccia verður í badmintonhøllini í Klaksvík 2. apríl, kl 13.00. Sí innbjóðingHER
Eins og undanfarin ár verður FM-kappingin í svimjing í Gundadalshøllini, og hon verður mikudagin 6. apríl. Sí innbjóðing HER.
Vælkomin at luttaka í kappingunum.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Friður
Friður kann definerast sum frávera av fíggindaskapi, skeldarí og ósemju og er tað mótsatta av kríggi. Orðið kann eisini nýtast um eina støðu sum er trygg, har ongin vandi er á ferð og ongin hóttan um vápnað stríð. Orðið kann nýtast um stilli og um at tað er friðarligt, báði konkret í umhvørvinum men eisini ein kensla av friði í sálini. Orðið kann eisini tulkast sum ein heilsan.
Orðið friður kemur úr norrønum friðr sum merkir «kærleiki» og «friður» og er í ætt við frælsi.
Á fleiri málum verður orðið fyri frið brúkt sum ein heilsan ella eitt farvæl, til dømis tað hawaiska orðið Aloha og tað arabiska orðið Salam. Á enskum verður orðið brúkt sum eitt farvæl, serliga fyri tey deyðu í Rest In Peace. Í føroysku fólkakirkjuni er eisini vanligt at hoyra prestin siga "Friður verið við tykkum". Í Jólaevangeliinum hoyra vit eisini setningin: "Friður á jørð, og í menniskjum góður tokki!"


text:
AVE og Tuxedo Rebels í Sirkus/
Í summar hevur serliga ein tónleikaútgáva verið nógv spæld í útvarpinum, ella í hvørt fall havi eg í serligan mun lagt merki til hesa einu útgávuna hjá Petur Pólsson og Benjamin Petersen, sum kallast AVE, har teir hava hvør sína síðu við fimm sangum umframt ein sang í felag. Teir sangirnir, sum eg hava bitið merki í, hava okkurt serligt, sum eg fyribils havi eitt sindur ilt við at seta orð á, men sum lurtari følir tú, at her eru kenslur uppá spæl. At hoyra nýggjar, áhugaverdar, kenslubornar føroyskar sangtekstir - tað hendir hóast ikki á hvørjum degin inna føroyskan popptónleik. - Arr eitur fyrsti sangurin, sum eg hoyrdi á útgávuni - tað er næstan eitt slag av Tinganest-sangi, tvs. ein hugnaligur, countryklingandi, bygdasligur felagssangur millum vinir, niðurlagið minnir kanska serliga nógv um okkurt lag hjá Tinganest (Annan sang). Men har er kantur og dýpd í hugnanum, tí teksturin er rættiliga álvarsamur og í grundini sjáldsamur, serliga hugsað frá einum mannligum sjónarmiðið. Talan er næstan um eitt maskulint slag av feminismu, ein hug til uppgerð og sjálvtilvitan. Tað eru teir báðir Benjamin Petersen og Petur Pólsson syngja saman tekstin, har talað verður til ein fyrrverandi maka: “Virði meg sjálvan meir enn so enn at dragast í tínari øsku, hangi ikki mína tilveru uppá tín knaga...”.
Í kvøld fara Tuxedo Rebels av hava konsert í Sirkus, men AVE verður eisini á skránni, tí har umskarast bólkarnir báðir hjá Petur Pólsson, Benjamin Petersen og Knút Háberg Eysturstein, sum framføra saman við øðrum musikalskum monnum. Tuxedo Rebels hava í summar givið plátu út og spælt á G! Festival, á Vestanstevnu, á F'ljóð konsert, í Tutl handlinum og sum partur av AVE REBELS Á FERÐ konsertferðini í Havn, Gøtu og Mykinesi farna vikuskifti. Eitt stað stendur eftir óvitjað. Tað er Rebellunum kært, og tískil verður síðsta konsertin hetta summarið spæld í Sirkus hóskvøldið kl 21.
Manning:
Petur Pólson: sang
Knút H. Eysturstein: sang, gittar, tangentar
Benjamin Petersen: gittar, mandolin, kór
Per I. Højgaard Petersen: trummu, percussion
Karl Andrias Stórá: bass
Konsertin er ókeypis.


text:
29. januar 2004Nr. 8001
Leiðbeining - Frágreiðing viðvíkjandi sáttmálanum í Evroparáðnum um mannarættindi og lívlæknafrøði
Familju- og heilsumálaráðið hevur gjørt eina frágreiðing til Løgmansskrivstovuna, sum lýsir, hvussu hesin millumlandasáttmálin er arbeiddur inn í føroyska lóggávu. Av tí at hetta er eitt áhugavert evni, verður henda kunning send út. Vit taka fegin ímóti viðmerkingum ella kjaki um hesi evni.
Undirtøka í Føroyum
Føroyska lóggávan um lívlæknafrøðiliga siðalæru og sjúklingarættindi hava støði í, at ásetast skulu nakrir karmar, har metast kann um spurningar um lívlæknafrøðiliga siðalæru. Hesir karmar verða fastlagdir út frá meginregluni um sjálvsavgerðarrætt fyri ta einkulta menninskja. Viðgerðir og royndir við menniskjum, mugu bara fara fram samsvarandi meginreglunum um kunnaðum samtykki.
Føroyar hava eina fjøltáttaða og nágreiniliga heilsulóggávu. Av føroyskum lógum, sum eru við til at fremja endamálið í millumlandasáttmálanum, kunnu nevnast:
− ”Anordning om ikrafttræden for Færøerne af lov om patienters retsstilling”
− ”Anordning om ikrafttræden for Færøerne af lov om et videnskabsetisk komitésystem og behandling af biomedicinske forskningsprojekter”
− ” Anordning om ikrafttræden for Færøerne af lov om ligsyn, obduktion og transplantation”
Undirtøkan í Føroyum av millumlandasáttmálanum hevur við sær eina skyldu til at laga føroyska lóggávu/fyrisitingarliga siðvenju eftir ásetingum í millumlandasáttmálanum, soleiðis at veruliga rættarreglunýtslan ikki er í stríð við ásetingarnar í millumlandasáttmálanum. Eru ivamál hesum viðvíkjandi, skulu tær føroysku reglurnar tulkast á ein hátt, sum so vítt gjørligt er í samsvar við millumlandasáttmálan.
Innihaldið í millumlandasáttmálanum
Millumlandasáttmálin er fyrsti altjóða sáttmáli, ið ásetur almennar meginreglur og skipanir til at verja menniskjur í sambandi við menningina innan lívlæknafrøðiliga vísindi. Yvirskipaða endamálið er at verja einstaka menniskja móti misnýtslu í sambandi við viðgerð og gransking.
Millumlandasáttmálin inniheldur ásetingar viðvíkjandi m.a.
− Krav um kunnað samtykki í sjúklingaviðgerðini
− Atgongd til heilsuveitingar á líka fóti
− Verju av aldursómyndingum og vaksnar ikki luttøkuførum persónar, herímillum sinnissjúk
− Rætt til skjalainnlit í heilsuupplýsingar
− Forboð móti mannamuni orsakað av íleguarvi
− Tálmandi reglur við nýtslu av ílegukanningum
− Forboð móti at nýta eftirgjørdan gitnað við tí endamáli at velja barnsins kyn, undantikið tá sleppast kann undan álvarsomum arvaligum kynsbundnum sjúkum
− Verju av persónum, sum luttaka í gransking
− Reglur fyri gøgntransplantatión frá livandi gagngeva
− Forboð móti vinnuligari nýtslu av lívgøgnum v.m.
Støðan fyri íverksetan í føroyskum rætti
Niðanfyristandandi er yvirlit yvir støðuna í sambandi við mannagongdina at seta í verk ásetingarnar í millumlandasáttmálanum við støði í omanfyristandandi umframt teimum ymisku kapittlunum í millumlandasáttmálanum.
Kapittul II - Samtykki
Kapittul II inniheldur fleiri nágreiniligar ásetingar um kunning og samtykki í sjúklingaviðgerðini.
Hetta kravið um kunnað samtykki er í føroyskum rætti tryggjað samsvarandi ásetingunum í ”patientrettighedslovens” §§ 6-7.
Viðvíkjandi aldursómyndingum er hetta ásett í ”værgemålsloven (Lov nr. 277 fra 30. juni 1922, som ændret ved Lov nr. 14 af 18. januar 1982) og patientrettighedslovens” § 8 um kunnað samtykki til viðgerð fyri tey 15-17 ára gomlu.
Viðurskifti viðvíkjandi vaksnum ikki luttøkuførum persónum eru ásett í § 9 í ”patientrettighedsloven”.
Viðurskifti hjá teimum sálarsjúku eru somuleiðis ásett í ”patientrettighedsloven” §§ 8-10, meðan ”sindssygeloven (Lov nr. 118 af 13. april 1938 om sindssyge personers hospitalsophold, som senest ændret ved lov nr. 225 af 7. juni 1972)” ikki umrøður heimild til tvingsilsviðgerð.
Viðvíkjandi neyðrættarligari viðgerð er hetta í føroyskum rætti á sama hátt sum í donskum rætti, tryggjað við ”patientrettighedslovens” § 10 um bráfeingis viðgerðartørv, sum skal síggjast í samanhangi við ”lægelovens” § 7, stk. 1, og ”straffelovens” §§ 250 og 156.
Tá talan er um fyrilit fyri áður settum ynskjum hjá einum sjúklingi viðvíkjandi læknaligari uppílegging, borin fram av sjúklingi, sum á ta løtuna, tá uppíleggingin fer fram, ikki sjálvur er førur fyri at bera síni ynski fram, er hetta í føroyskum rætti regulerað í ”patientrettighedslovens” §§ 17-18 um lívstestamentir og fyrisitingarligu ásetingunum, ið hoyra hartil.
Kapittul III - Privatlívið og atgongd til upplýsingar
Í art. 10, stk. 1, í millumlandasáttmálanum verður ásett, at øll eiga rætt til virðing fyri privatlívi sínum í sambandi við upplýsingar um teirra heilsustøðu.
Í føroyskum rætti er meginreglan um virðing fyri privatlívinum at finna aftur í galdandi reglum um tagnarskyldu hjá heilsustarvsfólkum og øðrum í m.a. ”lægeloven, straffeloven, forvaltningsloven og personoplysningsloven.” Síðsnevnda lógin verður fyrisitin av Dátueftirlitinum og umrøður trygd í sambandi við skráseting av viðkvomum persónsupplýsingum.
Her eigur at umhugsast, um fylgjandi donsku lógir ikki eiga at setast í gildi fyri Føroyum við kongligari fyriskipan: ”Lov om brug af helbredsoplysninger m.v. på arbejdsmarkedet, Lov om forsikringsaftaler og Lov om tilsyn med firmapensionskasser (forbud mod anvendelse af visse helbredsmæssige oplysninger ved tegning m.v. af forsikringer og pensioner)”.
Kapittul IV – Tann menniskjansligi arvurin
Sambært art. 11 er einhvør mannamunur ímóti einum persóni, grundað á arvafrøðiligar fylgjur, bannaður. Endamálið er at forða fyri, at úrslit av íleguroyndum verður amboð fyri ógrundaðum mannamuni.
Meginreglan er enn ikki gjøgnumførd í føroyskum rætti, á sama hátt sum reglurnar um nýtslu væntaðum íleguroyndum í art. 12 heldur ikki eru innførdar í føroyskum rætti.
Ásetingarnar um forboðini móti eftirgjørdum gitnaði í art. 13 og 14 eru heldur ikki innførdar í føroyskum rætti. Landsstýrismaðurin í familju- og heilsumálum hevur í mars 2003 tó sent út eina leiðbeining til Landssjúkrahúsið í Tórshavn um fruktbarheit og eftirgjørdan gitnað, sum ikki stríðir ímóti
millumlandasáttmálanum.
Løgtingið kann samtykkja, at tann danska ”Lov nr. 460 af 10. juni 1997om kunstig befrugtning i forbindelse med lægelig behandling, diagnostik og forskning m.v.” verður galdandi fyri Føroyar.
Til henda lóg er sett í gildi, skulu vísindaligar granskingarætlanir viðvíkjandi tí menniskjaliga arvinum góðkennast av Vísindasisemisnevndini smb. ”lov om et videnskabsetisk komitésystem og behandling af biomedicinske forskningsprojekter”, har roknast má við, at verkætlanir, ið snúgva seg um tey í art. 13 og 14 nevndu viðurskifti, ikki verða góðkendar.
Eitt uppskot til løgtingslóg um gransking av mannaílegum er gjørt og verður væntandi lagt fyri Løgtingið í komandi tingsetu.
Kapitel V - Vísindaliga gransking
Hetta kapittlið fevnir um eina røð av avgerðum, sum hava til endamáls at verja persónar, sum luttaka í lívlæknafrøðiligari gransking. Her er talan um meginreglur, sum í Føroyum eru tryggjaðar við persónsupplýsingarlógini og av Vísindasisemisnevndini, ið hevur uppgávuna at meta um allar lívlæknafrøðiligar granskingarætlanir, sum ætlanin er at fara undir her í landinum.
Kappittul VI - Burturtøka av vevnaði og gøgnum frá livandi gøgngevum við vevnaðarflutningi fyri eygað
Endamálið við hesum kapittlinum er at fastleggja karmarnar fyri verju av livandi gøgngevum í sambandi við burturtøku av gøgnum ella vevnaði.
Økið er regulerað við ”Lov nr. 246 af 9. juni 1967 om udtagelse af menneskeligt væv m.v. som senest ændret ved Lov nr. 313 af 10. juni 1976 og Anordning nr. 268 fra 20. april 2001 om ikrafttrædelse for Færøerne af lov om ligsyn, obduktion og transplantation m.v.”
Sambært upplýsingum fer vevnaðarflutningur fram í Føroyum í samsvari við art. 19 í millumlandasáttmálanum og galdandi rætt.
Kravið í art. 20, stk. 2, nr. 4, um góðkenning frá einum myndugleika verður mett at vera lokið, um galdandi rættur verður fylgdur, smb. serliga ”Anordning nr. 268 fra 20. april 2001 om ikrafttrædelse for Færøerne af lov om ligsyn, obduktion og transplantation m.v.” og almenna eftirlitinum hjá Landslæknanum við tí heilsufakliga virkseminum.
Kapittul VII – Forboð ímóti fíggjarligum vinningi og burturbeining av pørtum av menniskjalikaminum
Art. 21 ásetur, at mannnalikamið í síni heild, sum so ikki eigur at elva til fíggjarligan vinning.
Fyri føroyskan rætt finnst meginreglan í ”Anordning nr. 268 fra 20. april 2001 om ikrafttrædelse for Færøerne af lov om ligsyn, obduktion og transplantation m.v”, § 19, stk. 3
Kapittul VIII – Brot á ásetingarnar í millumlandasáttmálanum
Í art. 23-25 eru ásetingar um skyldu hjá pørtunum at veita hóskandi løgfrøðiliga verju, um brot verður framt á ásetingarnar í millumlandasáttmálanum.
Hesar reglur eru í Føroyum tryggjaðar við teimum ymisku kæruskipanunum til Landslæknan og ”Sundhedsvæsenets Patientklagenævn”.
Niðurstøða
Familju- og heilsumálaráðið er av teirri fatan, at ásetingarnar í millumlandasáttmálanum eru væl ávegis at verða settar í verk í føroyskum rætti og í fyrisitingini.
Føroyska undirtøkan av millumlandasáttmálanum kundi verið ment við, at Løgtingið samtykkir tað nýggja uppskotið til løgtingslóg um gransking í mannaílegum, umframt leggur dent á, at ikki er loyvt at nýta viðkvæmar persónsupplýsingar í sambandi við mál viðvíkjandi starvssetan, gransking og pensión.
Í løtuni er eftirlitið við misnýtslu tó rímiliga væl tryggjað í galdandi føroyskari lóggávu tí tvífaldaða eftirlits- og góðkenningarvirkseminum hjá ávíkavist Dátueftirlitinum og Vísindasisemisnevndini.
Aibritt á Plógv (sign.)
aðalstjóri
/ Kim Pagels (sign.)


text:
Lovsongur, íblástur, drama, áfylla og samfelag. Synnøve av Rana talar.
Grundað III - Hvørjar eru mínar gávur? Hvat brenni eg fyri? Kann eg brúkast? Hvussu og hvar kann eg tæna?
Leygardagur 20. januar
ALIVE
kl 21:00 í skúlanum við Løgmannabreyt
Synnøve av Rana talar.
Pætur Ingason Rein hevur ein vitnisburð.
P
Sunnudagur 21. januar
Møti kl 11
í skúlanum við Løgmannabreyt
Jógvan Zachariassen heldur á í røðini um Dávid.
Vit byrja við kaffi kl. 11:00, kl. 11:30 eru øll saman til eina lovsongsløtu og
kl. 12:00 fara børnini av møtinum í sunnudagsskúla. Endað verður uml. kl. 13:00.


text:
Fimm teir fyrstu mánaðirnar í ár var føroyski útflutningurin 3,5 mia. kr. meðan innflutningurin var 3,0 mia. kr. Tað upplýsir Hagstova Føroya. Sostatt var talan um eina hálva milliard í yvirskoti á handilsjavnaðinum.
Nógv tann størsta einstaka útflutningsvøran var laksur. Frá januar til og við mai útfluttu vit fyri 1.631 milliónir krónur í laksi. Tað er ein vøkstur upp á 235 milliónir í mun til sama tíðarskeið í fjør. Bólkurin "makrelur, sild og svartkjaftur" vaks eisini nógv, úr 559 upp í 716 milliónir krónur.
Kelda og lesið meira HER


text:
Áhugavert og ófrættakent at fáa innlit í (fyribils) samgonguskjal í hósdagsdimmuni: "Samgonguskjalið er ein kollvelting" stendur har at lesa og tølini boða frá, at vit vælbjargaðu kunnu forkela okkum sjálvi við Chateauneuf du Pape og øðrum góðum í enn størri mun enn áður. Ikki havi eg øgiligt fíggjarskil, men eg havi ilt við at trúgva at vælferðarskipanin megnar at bera tílíkan skattalætta. Havi eisini ilt við at skilja hvussu fidusurin við flatskattinum skal loysa seg fyri onnur enn tey, sum frammanundan sita á fleskinum í samfelagnum. -Tað skal loysa seg at arbeiða. Javel, men vit hava faktist methøgt arbeiðsloysi í løtuni, 1588 føroyingar fáa í løtuni arbeiðsloysisstuðul. Tað er eisini eitt hugtak, sum eitur tíð og sum er avmarkað. Ófaklærdir lágløntir arbeiðarar skulu frammanundan arbeiða nógvar løntímar fyri at lívbjarga sær og onkuntíð skal nátturin etast og børnini mussast ella hvat? Men tær eru ómetaliga effektivar, tær afturhaldssinnaðu kreftirnar. Tær hava longu verið á fólkatingi og biddað og boygt seg so langt niður, at tað lýsist ikki. Um mentanina stendur (sambært Dimmu), at nýggja samgongan leggur dent á at skapa góðar karmar fyri mentan og list og at hetta skal gerast við "at styrkja Mentanargrunn Landsins, og somuleiðis skulu føroyskur dansur, tónlist, myndlist, filmslist og sjónleikur raðfestast... arbeiðast skal eisini fyri støðugt at betra um arbeiðsumstøðurnar hjá bæði listafólki og heimavirkismentanini...". Hetta ljóðar jú gott, eg veit ikki hví bókmentirnar ikki eru nevndar, men tað er kanska gloymt. Eg eri sera spent at lesa tað lidna samgonguskjalið mánadagin og tá koma vit helst við fleiri viðmerkingum her á listablogginum. Fyri fyrst lata vit tað upp til Billie Holiday at viðmerkja flatskattaskipanina:
Them that's got shall get Them that's not shall lose So the Bible said and it still is news Mama may have, Papa may have But God bless the child that's got his own That's got his own
Yes, the strong gets more While the weak ones fade Empty pockets don't ever make the grade Mama may have, Papa may have But God bless the child that's got his own That's got his own
Money, you've got lots of friends Crowding round the door When you're gone, spending ends They don't come no more Rich relations give Crust of bread and such You can help yourself But don't take too much Mama may have, Papa may have But God bless the child that's got his own That's got his own
Mama may have, Papa may have But God bless the child that's got his own That's got his own He just worry 'bout nothin' Cause he's got his own


text:
Góð støð at vitja:
Belém er ein minni býarpartur vestanfyri Lissabon. Gott hugskot at seta ein heilan dag av til Belém, tí har er nógv at síggja og uppliva.
Torre de Belém: gamalt, vakurt torn við vøkrum útsýni yvir Belém
Mosteiro dos Jerónimos: kleystur bygt við hugtakandi arkitekturi. Í kirkjuni er m.a. líkkistan hjá Vasco da Gama, og tað var her Columbus legði at tá hann kom aftur úr Amerika.
Centro Cultural de Belém: minimalistiskur mentanarmiðdepil við modernaðari list fyri milliardir.
Antiga Confeitaria de Belém: gamalt kondittarí, ið er kent fyri kakurnar Pastéis de Belém, ið síggjast á myndini niðriundir.
Sé, Largo da Sé, vakur, stórur katedralur. Eitt petti av katedralinum á seinastu myndini.
Castelo de Sao Jorge, eitt slott, ið liggur á hægsta punkti í Lissabon; útsýnið er fantastiskt, og slottið er spennandi at ganga runt í.
Miradouro de Santa Luiza, útsýni yvir allan býin - fjóðra myndin er tikin har.
- Ymiskir klædnahandlar, so sum Zara og Mango eru bæði bíligari og hava størri úrval sunnanfyri
- Tað er lætt at villast í eldru býarpartunum, men hettar er ein partur av upplivingini. Tað snýr seg um at njóta umhvørvið uttan at hava málið í huga allatíðina.
- Kanna býin ein býarpart ísenn. Far til t.d. Alfama, og vitja tey ymisku støðini og bygningsverkini sum eru í økinum. Oftast er stutt frá einum staði til annað
Lissabon er ein sonn matstovu og kafé jungla - matstovur, barrir og kaféir eru næstan á hvørjum horni. Okkum dámdu væl hesi støðini:
Frokost:
Kaffehaus, í miðbýnum, hugnalig kafé í miðbýnum við eysturríkskum tema. Jogurtið við frukt smakkaði væl, og apfelstrudel við vanilju-ísi smakkaði fantastiskt.
Cafe Pois, Alfama, kanska ikki beinleiðis ein perla, men ein hugnalig kafé við ókeypis wifi
Døgurða
Estrela da Bica: nýggj matskráð hvønn dag, altíð ein vegetar-rættur á skránni, hampuliga bíligt, vinarlig viðskiftafólk, feitt umhvørvi - okkum dámdu so væl hesa matstovu, at vit fóru aftur her seinasta kvøldið at eta
Um Kvøldið:
A Capela: Boheme bar við róligum huglagi og feitum DJs (tá vit vóru har). Serliga eitt feitt stað um kvøldið
El Dorado, elsti second-hand handilin í Bairro Alto. Ferðahandbókin sigur handilin vera staðið at finna vinyl og endurnýtslu-perlur. Klæðir og vinyl-plátur vóru (alt ov) dýrar, úrvalið var einki serligt, og stemningurin í handlinum var so sum so.
Porte Bonheur, ein annar second-hand handil í Bairro Alto, ið bókin lýsir sum 80ara heaven - tá vit endiliga høvdu funnið adressuna, var handilin afturlatin vegna fíggjartrot.
Mahjong, barr í Bairro Alto. Huglagið og tónleikurin var ov uppgjørdur. Far heldur á A Capela, ið liggur á somu gøtu.
Tease Bakery, kafé, ið bara spælir rokk, og selur cupcakes. Ljóðar fantastiskt, men eg gjørdist vónbrotin - køkurnar vóru turrar og keðiligar, úrvalið var lítið, tað var dýrt og huglagið var kalt og ópersónligt.
Padrao dos Descobrimentos: monument fyri rannsóknarfararar í Belém - til ber altíð fara at hyggja at tí um man er har, men vit hildu at var heldur kitsch.
Ferðahondbókin var ikki eins eftirfarandi og Berlin versiónin var, men hon vísti okkum kortini aloftast á góð støð.
Sum sagt í byrjanini: vit høvdu ein ómetaliga góðan túr til Lissabon, og viðmæla býin sum ferðastað. Lissabon er ein avslappaður stórbýur við vinarligum íbúgvum, og eitt er vist, man gongur nógvar brekkur.


text:
Mælt verður til at savna fyrisiting av granskingarpuljum
Løgtingið viðger í løtuni uppskot til løgtingslóg um broyting í løgtingslóg um almenna heilsutrygd . Her verður mælt til at stovnsseta Sjúkrakassagrunn Føroya, sum millum annað skal hava til endamáls at stuðla gransking. Stovnsfæið í grunninum kemur frá ognunum hjá Sjúkrakøssunum, sum vóru avtiknir, tá Heilsutrygd varð stovnað.
Granskingarráðið hevur sent Løgtinginum skriv í sambandi við viðgerðina. Vit fegnast um, at ætlanin er at seta meira pening av til gransking innan heilsuøkið, tí vit vita av royndum, at tað eru nógvar spennandi ætlanir um verkætlanir og nógv áhugavert tilfar at kanna.
Í sama brævi hava vit boðið okkara fyrisiting fram antin at taka sær av allari fyrisitingini av tí partinum av peninginum, sum ætlanin er at seta av til gransking, ella í øðrum lagi at veita ráð og vegleiðing útfrá okkara royndum við fyrisiting av granskingarstuðli. Hetta gera vit, tí vit meta okkum hava neyðugu royndirnar og førleikarnar, og tí skuldi tað verið einfaldari at lagt hetta til okkara, heldur enn at ein nýggj fyrisiting skal byggjast upp. Hetta er eisini í tráð við samtyktirnar í granskingarpolitikkinum Vitan & Vøkstur, sum Vísindaráðið samtykti í fjør.
Brævið, sum er sent Fíggjarnevnd Løgtingsins og Heilsumálaráðnum kann lesast her.
Málið verður í løtuni viðgjørt av Fíggjarnevndini. Á fundi 23. februar varð avgjørt at biðja landsstýrimannin í Heilsumálum koma á fund um málið 1. mars.
Mælt verður til at leggja allar nýggjar granskingarpuljur til Granskingarráðið at fyrisita
Hetta er ikki fyrsta málið, har Granskingarráðið hevur boðið sína fyrisiting fram til at fyrisita nýggjar granskingarpuljur. Á vári 2011 varð nýggj lóg um Búnaðargrunnin samtykt, har peningur av festikontum er savnaður í eina pulju, sum kann brúkast til millum annað at stuðla gransking. Í hesum sambandi sendi Granskingarráðið Vinnunevnd Løgtingsins skriv, sum kann lesast her. Í hesum førinum vann uppskot okkara ikki frama.


text:
U19 liðini taptu á seinasta dystardegnum
Seinastu dystirnir eru nú leiktir hjá føroysku U19 liðunum í hesi NEVZA-kappingini. Dreingirnir spældu ímóti Íslandi og genturnar ímóti Onglandi. Báðir dystirnir endaðu við 0-3 tapi, men hjá gentunum var talan um ógvuliga javnan dyst.
Sera javnur dystur
Í øllum trimum settunum komu føroysku genturnar væl frá byrjan, men í 1. og 2. setti vann Ongland leiðsluna aftur og vann seg 4-5 stig framum. Ensku genturnar hava havt eina skuffandi kapping, og vóru tí sera uppsettar til júst henda dystin. Tað vístu tær allan dystin, og ikki minst í 1. settinum, sum tær vunnu við størsta muninum. 2. sett var javnari, men talan var um eina enska leiðslu, sum onkuntíð varð útlíknað, men ongantíð meira enn tað.
Anna Larsen
Føroysku genturnar stríddust nógv í seinasta settinum og góvu alt tær áttu. Tær vunnu seg fram til settbólt við støðuna 24-23, men tað rakk tó akkurát ikki. Hetta settið svingaði aftur og fram millum liðini, men bjargingin hjá Føroyum kom av beinkinum. Í 2. og 3. setti kom Anna Larsen úr ÍF á vøllin. Hon kom inn at serva, og tað kann ikki annað sigast, enn at tað gjørdi stóran mun, tí í báðum settunum var hetta júst tá ið Føroyar vóru um at missa sambandið við Ongland. Servurnar lógu so væl, at ensku genturnar fingu ikki móttøkurnar upp til nakað sum helst, og Føroyar vunnu nøkur løtt stig í heilt avgerandi løtu. Anna Larsen var tí mest avgerandi einstaki leikarin í dystinum, hóast hon ikki spældi so nógv.
Vónbrot hjá dreingjunum
Ísland vísti seg í dag at gerast ein ov stórur biti hjá føroysku U19 dreingjunum. Føroyska spælið var als ikki so gott, sum tað var í serliga innleiðandi bólkaspælinum, tá ið dreingirnir í fleir førum rættiliga bitu frá sær. Seinastu tveir dystirnar hava dreingirnir ikki funnið tað spælið fram aftur, og úrslitini hava verið hareftir. Ísland streyk avstað við einum rættiliga sannførandi 3-0 sigri.
U19 Dreingir: Føroyar – Ísland 0-3 (10-25, 15-25, 20-25)
U19 Gentur: Føroyar – Ongland 0-3 (21-25, 23-25, 24-26)
Myndin omanfyri: Anna Larsen, sum servaði Føroyar inn í dystin


text:
Stuðul
Norðoya Sparikassi stuðlar feløgum, einstaklingum og tiltøkum, t.d. innan ítrótt, mentan og útbúgving. Sparikassin vil gera sítt til, at trivnaðurin verður betri, og vit vilja hjálpa einstaklingum og feløgum at mennast. Eisini vilja vit, at stig, ið annars ikki verða tikin, kunnu gerast veruleiki.
Til tess at søkja um stuðul frá Norðoya Sparikassa krevst, at:
- tú ert kundi í Norðoya Sparikassa
- talan er um góða og gjøgnumhugsaða verkætlan
- okkum verður latin skrivlig umsókn um stuðul
- fíggjarætlan verður løgd saman við umsóknini
- tú hevur gjørt tær hugsanir um, hvørjar fyrimunir sparikassin kann fáa við stuðulssamstarvinum
- talan er um eitt væl rikið felag, har samsvar er millum inntøkur og útreiðslur
- felagið ella tann/tey, sum vara av, ikki bert hugsa um støðuna í løtuni, men støðugt gera íløgur í framtíðina, t.d. gjøgnum miðvíst ungdómsarbeiði
- gott samskifti er við starvsfólk, hjálparar, foreldur og myndugleikar
Alt hetta er góð søluvøra hjá teimum, sum søkja um stuðul. Tess betur øll hesi virði verða rikin – tess betri avtalur kunnu væntast.
Norðoya Sparikassi vil fegin stuðla, men afturfyri vænta vit okkum, at tey, vit stuðla, eisini stuðla okkum, eins og hesi eru góð umboð fyri sparikassan.
Skrivlig umsókn við øllum týðandi upplýsingum skal sendast marknaðardeildini sum teldupostur til ann@ns.fo ella sum vanligt bræv til:
Norðoya Sparikassi
Ósávegur 1
Postboks 149
FO-710 Klaksvík
Att. Marknaðardeildin
Bert skrivligar umsóknir verða viðgjørdar, og viðgerðartíðin kann vera uml. 1 mánað.


text:
Orðaskiftið um at knýta Suðuroynna upp í restina av landinum við einum undirsjóvartunli hevur av álvara tikið dik á seg. Tá Sandoyartunnilin er liðugur, verður Suðuroyggin einasta stóra økið, sum ikki hevur vegasamband við restina av landinum.
Einki er at ivast í, at ein tunnil til Suðuroyar er ein størri avbjóðing enn teir undirsjóvartunlar, sum higartil eru gjørdir her á landi. Hann verður longri enn hinir, og harvið verður eisini talan um eina kostnaðarmikla verkætlan.
Landsverk metir, at ein – ella tveir – tunlar til Suðuroynna fara at kosta 3,1 milliard krónur. Tað er ikki smápengar, men um vit brúka verandi undirsjóvartunlar sum fyrimynd, so hevur tað víst seg, at tunlarnir rinda seg sjálvar inn aftur eftir nøkrum árum. Og samstundis er talan um eina varandi íløgu í undirstøðukervið. Tað man neyvan vera nakar, sum í dag heldur Vágatunnilin og Norðoyatunnilin vera svakar og óneyðugar íløgur.
Ein Suðuroyartunnil fer eisini at føra sonevndar avleiddar verkætlanir við sær. Tann størsta av hesum verður ein nýggjur Sandvíkartunnil, tí verandi tunnil er ikki hóskandi til ta ferðslu, sum ein undirsjóvartunnil hevði havt við sær. Sandvíkar- og Hvalbiartunnilin eru teir elstu í landinum og hava leingi verið ótíðarhóskandi, so her hevði kortini verið neyðugt við nýggjum tunlum fyrr ella seinni.
Og sum Hendrik Old, landsstýrismaður, hevur ført fram, so fer ein nýggjur Smyril um eini 15 ár (um verandi Smyril siglir líka leingi sum tann undanfarni) at kosta minst eina milliard, sum er ein triðingur av tunnilskostnaðinum.
Ein undirsjóvartunnil til meginøkið fer at merkja stórar broytingar fyri Suðuroynna. Sum vit sóu í sjónvarpinum mánakvøldið, eru allir suðuroyingar ikki so fegnir um ætlanina, men fyri vinnulívið í oynni fer ein tunnil at bøta munandi um umstøðurnar – og tað er vinnulívið, sum gevur arbeiðspláss og harvið skattainntøkur.
Tað tykist náttúrligt, at tunnilsverkætlanirnar, sum byrjaðu við Vágatunlinum, halda fram, til alt landið – nakrar útoyggjar undantiknar – er bundið saman í vegakervinum. Við føstum sambandi til Suðuroyar verða 99% av føroyingum bundnir saman í eitt felags vegakervi.
Og tá Suðuroyartunnilin so er gjørdur, eru eingir undirsjóvartunlar eftir at gera í Føroyum. Tá er liðugt.


text:
Cap Negret 3 frá 17 okt til 31 okt 2011
Jónathan á vitjan teir gera skúlating (rokning) saman.
Byggja hyttur og beistast
Sunnudagin vóru vit ein túr við bátahylin í Altea
Nokso nógvur smáfiskur at síggja
Her kann man læra seg at sigla við seglum
Mega flottir bilar og bátar
Kirkjan aftanfyri
Leygarkvøldi spældu vit okkurt, veit ikki hvat tað kallast
Gudmundur hevur skriva ein vikuætlan, hvat vit skulu hava til døgurða, hvat
vit skulu gera og annað :o)
Mánamorgunin fer skúlin útferð til Volvo Ocean Race í Alicante, tað er uml 40 min
at koyra við bussinum. Sera góður túrur segði Gudmundur :o)
Tá eg ikki fekk nakran fisk at avskipað í dag, fóru vit ein biltúr til Calpe,
liggur 10 KM frá okkum, so tað er skjótt at koyra
Mánadag 17 okt11
Sera gott veður í dag her vóru um 28-30 hitastig, úti við sjógvin var eitt lot so tað ikki var alt ov heitt at ganga
Týsdag 18 okt11
Gudmundur hevur spælt eitt slag av tennis í dag saman við Pablo, mamman bjóðaði seg at taka hann við og hann dámdi tað sera væl so nú fara vit at vit um hann kann
spæla har eina ferð um vikuna líka sum Pablo
Mamma bakar pannukakur hmmm
Gudmundur spælir gormitti meðan hann bíðar eftir pannukakunum
Mikumorgun 19 okt11
Uff kalt í morgun, mátarin vísir bara 16 stig kl 08 og tað merkist eitt sindur, men kl 08:45 fór eg at fylgja Gudmundur í skúla og fór bara í shorts og Tshirt so tað var ikki so gali
og nú kl 09:45 er fínasta slag temp vísir 20 hitastig nú :o) Gudmundur hevur frí kl 13 í dag. Vit hava gjørt tráðurnar klárar so nú far man at síggja :o) Annars hevur verði uml 27-28 hitastig í dag. -
Vit vóru og royndu trávurnar á strondini, fínasta slag men troyttu ongan
fiskastovn tað er so vist, ikki ein fisk :o(
Fyrsta jólapinti er nú keypt :o)
Allir handlar eru fyltir við halloween tingum
Er tað eitt sindur av vindi so eru altíð nógvir seglbátar at síggja frá
altanuni
Aldurnar eru blivnar nakað størri nú
Ein lítlan spákitúr í Altea, Laila sæst onkustaðnis har,
so soomi eg inn
So er sooma longur, eitt sera gott fototól fyri at verða eitt lumma-fototól
haldi eg :o)
Calp aftanfyri
Gudmundur hevur keypt eina song til Bobby :o)
akkurát passalig :o)
Turran fisk, spik, øl og snaps akkurát sum heima :o)
So baka tey aftur bollar
Bobby liggur og bíðar úti á altanuni
Hmm smakkar væl
Gudmundur var heima hjá Pablo og spældi og kom heimaftur við frugt, sum teir
høvdu heintað í havanum hjá teimum, løgnar frugtir
Gudmundur hongur klæðir upp :o)
Bobby hyggur at einum, sum fiskar á strondini
Hvønn týsdag er Gudmundur og spælir Padel, sum tey kalla tað her. Pablo
spælir eisini og so 2 aðrir dreingir eisini
Hettar dámar honum sera væl
Vit eru úti við Nelly, okkara síðsti læritími á hesum sinni :o)
Vit fingu Paella, sum er ein traditións-rættur her í Spania, smakkaði sera
væl
Gudmundur kom beinleiðis frá Padel-spælinum og hevði fingið heimarbeiði frá
skúlanum, so Nelly hjálpti honum so tað ornaðu tey bæði skjótt :o)
Gudmundur bleiv knappiliga so kaldur og ballaði seg inn, var eisini í
troyggju
So er tað prógv-handanin :o)
10 min at ganga heim til okkara, Gudmundur í mínari troyggju :o)
Gudmundur hevur sett sær eitt skilti uppá hurðina
Í Carrefour eru nógvir hundar til sølu. Gudmundur klárar ikki at ganga
forbíð. Akkurát sum tá Nólsoyingar "ganga" forbíð Café Natúr, tað klára teir
ikki :o)
Gudmundur skal hava grýluklæðir, hann er bjóðaður til halloween 30 okt í
einum diskoteki í Benidorm, sum foreldrini hjá Jonathan eiga
Vit hava teknað Gudmundur til svimjing 2 ferðir um vikuna, her er hann fyri
fyrstu ferð. Honum dámdi sera væl :o) hann hevur ein fittan venjara alla tíðina
Hann royndi ymiskt, sum hann ikki hevur roynt fyrr
Tá vit høvdu siti eina løtu blivu vit koyrd út, foreldur skulu ikki verða
inni meðan trena verður :o( men høllin er øll av glasi so man sær
inn :o) pent í kvøld
Gott og pent veður í dag, hitin um 26 gr
Vit hyggja eftir teknifilmi, ella tvs Gudmundur ger :o)
Nú 20 min yvir midnátt vísir mátarin 21,5 hitastig mega stilt og gott veður í kvøld :o)
Hósmorgunin um 8 tíðina var sera vakurt veður, men út á dagin sá einki út
grátt og næstan eingin sól. Kaldasti dagur knappar 20 gr bara, men so um
kvøldarnar er tað
so deiligt, vit hava ongantíð eti inni enn síðani vit komu til Spanien, vit eta bara úti á altanuni.
Myndir av altanuni hjá okkum, vit fáa bara ikki nokk av teimum :o)
Fríggjadagur og vikuskiftið. Gudmundur hevur ein skúlavin heim við Vincent
eitur hann, fittur drongur og dugir ikki eitt orð enskt og heldur ikki mamman,
sum var inni
hjá okkum eina løtu, so vit fáa okkum royndan í sponskum. Hon bjóðaði Gudmundi við at ganga grýla saman við Vincent og øðrum úr flokkinum mánakvøldið :o)
Vincent spælir við ein flygvara-mann og Gudmundur koyrir við bilinum hann
fekk frá Baldur og Aldu :o)
Í morgun var gott veður um 18 gr, seinni blivu tað 24 gr, men so fór at regnað og tað bleiv nakað kaldari um 20 gr. Nú í kvøld kl 20 er fínasta veður aftur og um 18 gr.
Í dag sunnudagur 30 okt er mega gott veður, hitin er 26-27 gr og sól fyri tað mesta. Aldurnar eru stórar í dag :o)
Bara ein á strondini í dag, hann kastaði seg í aldurnar
Gudmundur ger seg kláran at fara í Halloween í Benidorm hjá Jonathan og
teimum :o)
Gudmundur manglaði ein stav og her í Benidorm eru milliónir av stavum, men
vit keyptu eina para-aqua ístaðin :o)
Hettar er so diskoteki, sum foreldrini hjá Jonathan hava í Benidorm
Jonathan og Gudmundur, sum vanligt eru vit fyrst :o)
Jewel við einari vinkonu
Benjamin, Jewel, Gudmundur og vinkonan hjá Jewel dansa disko :o)
Tey hygga sær óført, her er also bølamyrkt inni
Markus lítlibeiggin hjá Jonathan
Mira, mamma Jonathan til vinstru, uttast til høgru mamma Jewel
Her sita tey og guffa alt møguligt í seg :o)
Ilona, Jewel og vinkonan hjá Jewel
Tað reina hygg, tey fingu toust, poppkorn, kandyfloss, glaseraði súreplir,
sodavatn og ymiskt annað
Eitt sera hyggeligt kvøld, so hevur man roynt Halloween í Benidorm :o) í morgin fer Gudmundur at ganga grýla í Altea, saman við skúlavinunum :o)
Mánadagur og Gudmundur hevur frí frá skúlanum og í morgin :o) Her ganga
tey grýlur, fingu eina rúgvu av bomm og annað
Tá vit komu heim um 10 tíðina fór Gudmundur at royna her hjá okkum, og væl
bar til fekk nógv bomm og so einar 10 euro eisini :o)
Ein glaður bommdrongur :o)
Ein grýla bankaði uppá her hjá okkum og hon fekk eisini bomm
Tá Gudmundur sá at hon var komin inn aftaná okkum, bleiv hann eitt sindur
skakkur, men tað var bara mamma :o)
Hesar elskar Gudmundur
NÆSTU MYNDIRNAR
Leygardagin regnaði illa í 10 min og so bleiv fínasta veður aftur, løgið
veðurlag
her, varmin er um 20 gr á morgni og um 26-27 gr um dagin
Sunnudagur:
Hitin 22 gr í morgun kl 11
Nú kl 13 er 25 gr eitt sindur yvirskíggja so akkurát passaligt her á altanuni , aldurnar eru nakað minkaðar eisini :o)
Gudmundur kom júst nú og bæð meg koma at taka myndir av honum ímeðan hann hjálpir mammu at baka bollar, so tað má eg heldur fara :o)
Tá vit høvdu eti bollar, fóru vit at langan gangitúr framvið strondini


text:
Astrid Andreasen sýnir fram á Býarbókasavninum/
Býarbókasavnið er karmur um regluligar framsýningar í hølunum á niðastu hædd. Framsýningin hesa ferð er við Astrid Andreasen, sum sýnir fram akvarell-, litblýants- og tussjmyndir.
Listarliga virksemið hjá Astrid Andreasen (f. 1948) spennir víða. Hon er virkin innan myndlist, sniðgávu og myndprýðing og vísindaliga illustratión av millum annað djórum og plantum.
Astrid varð fyrst útbúgvin sum broderi- og ítrivslærari frá Kerteminde Husflidshøjskole í árunum 1968-1970, síðani innan tekning og myndaveving frá Århus Kunstakademi í 1984-1986. Í 1990-1991 tók Astrid útbúgving innan vísindaligan illustratiónsteknikk á Jerlesborgskúlanum í Tjärnö, Svøríki.
Á framsýningini verða 20 myndir sýndar fram. Motivini eru við íblástri úr hugaheiminum og úr náttúruni. Heimadjór, fiskar, fuglar og blómur.
Fernisering er fríggjadagin 7. november kl. 16. Øll eru vælkomin.
Framsýningin er at síggja allan november og desember.


text:
Vinnunevndin hevur fundast um fiskivinnunýskipanina allan dagin, og forkvinnan í nevndini sigur við Fjúrtanda, at hon enn arbeiðir fyri eini breiðari semju.
-Vinnunevndin er um at verða liðug við hoyringarnar. Vit royna framvegis at fáa undirtøku fyri eini breiðari semju, sigur Bjørt Samuelsen, forkvinnan í vinnunevndini.
Samgongan hevur síðan, hon kom saman á fyrsta sinni, sagt, at vónandi bar til at fáa breiða semju um fiskivinnunýskipanina. Tað sá eisini leingi út, sum Sambandsflokkurin fór at semjast við samgonguna um fiskivinnunýskipanina, men í tólvta tíma slitnaðu samráðingarnar. Bjørt Samuelsen heldur tó enn, at tað ber til at semjast um fiskivinnunýskipanina.
– Tað eigur at vera gjørligt, samanbera vit uppskotið hjá samgonguni við eitt nú uppskotið hjá Sambandsflokkinum frá seinastu tingsetu. Mín fatan var tá, at tað ikki var so øgiliga langt ímillum partarnar, sigur hon.
– Ongantíð betri, um fleiri flokkar vilja vera við, men langt er ímillum samgonguna og eitt nú Fólkaflokkin, ásannar Bjørt, ið ikki vil siga, nær vinnunevndin er klár við einum áliti, hóast hon vónar, at tað verður nakað skjótt.
Vinnunevndin hevur fund aftur í morgin.


text:
Úrslit: Einkulstartur 2. mars
Tórshavnar Súkklufelag skipaði leygardagin fyri fyrstu súkklukapping í hesum árinum.
Kappast varð í einkultstarti, og koyrt bleiv úr Havn til Kaldbak og aftur. Startur og mál var við Plantusøluna á Hvítanesvegnum, og hesin teinur er uml. 30 km.
Favoritturin at vinna kappingina vann, og tað var Guðmundur Joensen, ið fór við sigrinum. Hann koyrdi teinin uppá 49 minuttir og 13 sekund. Jóanis Albert Nielsen hevði ein góðan dag, og hann kom á mál bert hálvan minutt eftir Guðmund.
Jóanis brúkti 49 minuttir og 47 sekund um teir 30 kilometrarnar.
Úrslitið var annars hetta:
- Guðmundur Joensen, 00:49:14
- Jóanis Albert Nielsen, 00:49:46
- Gunnar Dahl-Olsen, 00:51:13
- Dávur Magnussen, 00:53:15
- Tummas Óli Olsen, 01:02:14
- Evald Rasmussen, 01:06:02
Tað var væl av vindi leygarmorgunin, og ávirkaði hetta tíðirnar hjá súkklarunum. Besta tíðin á hesum teini er uml. 43 minuttir. Men kappingarárið er júst byrjað, og enn er formurin ikki har hann skal hjá teimum, ið ætla sær at vinna sær eitt pláss á føroyska súkklulandsliðnum. Hesi skulu, eins og fleiri onnur ítróttarfólk, kappast á Bermuda, tá Oyggjaleikir verða í juli mánað.
Næsta kapping hjá Tórshavnar Súkklufelag verður leygardagin 16. mars. Tá verður koyrt 70 km landavegkoyring.
Vinarliga vegna TSF
Gunnar Dahl-Olsen


text:
19.11.13
Nýtt: Nars, Barry M og Laura Mercier
Jólagávan frá bestu vinkuni í fjør var eitt gávukort til at fáa lagt gellac negl, og í 14 dagar hevði eg lýtaleysar, flottar, skínandi negl. Hetta var stuttligt at royna. Men gellac negl kunnu vera dýrar og kunnu fara illa við neglunum. Til ber at røkka næstan sama úrsliti við hesum neglalakkunum frá Barry M. Eisini veit eg at Dior ger eitt topcoat sum eitur Gel Coat og Chanel hevur eitt sum eitur Extreme Shine Nail Lacquer sum ber til at leggja omaná neglalakkið fyri at fáa eina gel-effekt.
Og seinasta ískoyti til sminku-pungin hesu ferð var Secret Camouflage Concealer frá Laura Mercier sum er sett saman av tveimum litum sum kunnu blandast til tín tørv. Eg má viðurkenna at higartil haldi eg at Secret Camouflage er betri enn Studio Finish Concealer frá Mac, ið annars hevur verið mín high-converage go-to concealer.
2 comments:


text:
Útbygging av fipurnetinum og tí tráðleysa netinum er tað, ið veitararnir arbeiða mest við í dag. Hækkað megni fer at koma væl við, tí nýtslan hjá føroyingum økist í stórum.
– Eftir mínum tykkjum, so er framtíðin tráðleys, metir Suni Justinussen, sølu- og marknaðarstjóri á Vodafone, ið greiðir frá, at hann heima við hús sjálvur ongar kaðlar hevur, men bert nýtir tráðleyst net. Starvsfelagin Erland Simonsen er partvís samdur, men sigur tó, at tøknin ikki er upp á pláss enn.
– Um tú tekur til dømis HD-sjónvarp, so fært tú í dag ikki eina luftborna skipan, sum klárar ultra-HD, og slettis ikki nakað, sum klárar tykisveruleika (virtual reality, red.) ella líknandi, sigur tekniski stjórin á Vodafone, sum tó metir, at tøknin møguliga fer at vera har í 2020.
Óansæð metir Suni Justinussen, at um meira av internetferðsluni fer yvir á tað tráðleysa netið, kunnu prísirnir, ið Vodafone rindar fyri leigu av útgerð, fara niður. Tað kann so í síðsta enda hava við sær, at haldini verða bíligari hjá kundunum. Hetta kann henda júst av tí, at Vodafone hevur egna tráðleysa útgerð, og tí er er verulig kapping á økinum.
– Men har fer onki at henda á hasum økinum, fyrr enn fipurið verður bygt út, ella at Føroya Tele sær, at tey missa kundar, heldur hann.
Hann viðgongur tó, at tað tráðleysa netið í dag ikki hevði klárað alla føroysku ferðsluna. Henda ferðslan økist støðugt, og serliga er tað fartelefonirnar, ið føroyingar brúka meira og meira til at reika.
– Forbrúkið eksploderar, og tað tvífaldast hvørt ár, sigur Suni Justinussen.
Hetta er brot úr einari av greinunum um internetið, sæð við føroyskum eygum, sum er tema í Dimmalætting hesa vikuna


text:
29. mai 2017Nr. 71
Løgtingslóg um Fiskivinnugrunn
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Fiskivinnugrunnurin skal fíggja menning, nýskapan, gransking, royndir og verkætlanir í fiskivinnuni. Endamálið er at menna átøk og skipanir í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfeinginum.
§ 2. Fiskivinnugrunnurin verður skipaður sum eksternur grunnur. 6 mió. kr. verða settar í grunnin, harav stovnsfæ grunsins er 3 mió. kr.
Stk. 2. Grunnurin hevur sjálvstøðugan roknskap og fíggjarstøðu í landsroknskapinum.
Stk. 3. Grunnurin kann fáa ein árligan stuðul á Løgtingsins fíggjarlóg.
Stk. 4. Grunnurin kann taka ímóti stuðli og fígging frá øðrum.
§ 3. Grunnurin verður fyrisitin av einum stýri við 5 limum. Landsstýrismaðurin velur formannin og stýrislimirnar. Stýrið verður valt fyri 4 ár.
Stk. 2. Landsstýrismaðurin ásetir nærri reglur um umsiting, samsýning og virksemi grunsins, og hevur eftirlit við grunninum.
§ 4. Stýrið ger virkisætlan og stuðulsætlan fyri trý ár í senn, og leggur hana fyri landsstýrismannin til góðkenningar.
Stk. 2. Grunnurin kann ikki nýta av stovnsfænum. Tó kann grunnurin, við loyvi frá landsstýrismanninum, nýta av stovnsfænum at seta í støðisogn til endamálið í hesi løgtingslóg, ella seta pening í felag, ið útinnir virksemi við sama endamáli sum Fiskivinnugrunnurin.
Stk. 3. Stýrið ásetur nærri reglur fyri mannagongdum viðvíkjandi tilsagnum, og verða hesar at góðkenna av landsstýrismanninum.
§ 5. Roknskaparhaldið skal fylgja løgtingslógini um landsins almenna roknskaparhald o.a.
Stk. 2. Roknskapirnir verða grannskoðaðir av landsgrannskoðanini.
Stk. 3. Stýrið ger á hvørjum ári eina frágreiðing um virksemið. Harundir serligt tilmæli um væntaðan tørv á játtanum í Løgtingsins fíggjarlóg komandi ár.
§ 6. Um Fiskivinnugrunnurin verður tikin av, verða ognir grunsins tá fluttar í landskassan.
§ 7. Henda løgtingslóg kemur í gildi dagin eftir, at hon er kunngjørd.
Í Tinganesi, 29. mai 2017
Aksel V. Johannesen (sign.)
løgmaður
Lm. nr. 101/2016


text:
Irak er eitt hitt størsta og sterkasta landið í hesum parti í Miðeystri. Meginparturin av fólkinum eru muslimar og tala arabiskt. Í norðara parti í landinum búgva eisini um 4 milliónir kurdar. Tá ið fruktagóða lendið fram við Evfrat og Tigris er tikið frá, er tað mesta av Irak fjalla- og oyðimarkarlendi. Bara sættingurin av víddini er nýtilig landbúnaðarjørð, tí má Irak flyta inn stóran part av matvørunum, landium tørvar. Síðan Irak gjørdist lýðveldi í 1958, hevur politiskur ófriður javnan verið. Í 1980-árunum kríggjaðist Irak við Iran í samfull 8 ár, og tá ið Irak legði Kuveit undir seg, leyp stórt altjóða herlið á. Kríggið verður rópt flógvakríggið (1990-91), og Irak tapti so dyggiliga.
Høvuðsstaður Iraks, Baghdad, er fram við Tigris. Hann er størsti býur í Irak og miðdepil í fyrisiting og handli. Í býnum renna saman gamalt og nýtt, avgamlar moskur, nútímans háhús og trongligir basarar. Baghdad hevur verið miðstaður í islamskari mentan í meiri enn túsund ár.
Týdningarmestu ráevnini í Irak eru olja og gass. Oljuvinnan tók seg av álvara upp í 1945 og er nú nógv týdningarmesti vinnuvegur í landinum. Av tí at Irak bara eigur ein lítlan strandgeira innast í Persaflógva, verður oljan flutt ígjøgnum rørleiðingar, ið eru lagdar ígjøgnum Turkaland, Sýria og Saudiarabia.
Í tíðarskeiðnum 1968-2003 hevði Baath flokkurin ræðið í landinum; Saddam Hussein var forseti í frá 1979 til 2003, tá ið USA saman við teirra sameindu gjørdu innrás í Irak og koyrdu Saddam Hussein og Baath flokkin frá. Í 2005 varð nýggj grundlóg viðtikin, soleiðis, at landið nú hevur fólkaræðisliga stýrisskipan. Meðan Saddam Hussein hevði valdið var landið skipað sum fullkomiligt einaræði, og meðan hann sýrdi, mátti irakiska fólkið, serliga kurdarnir, tola nógv. Stjórnin fekk stuðul frá herinum og trygdarløgregluni, sum bardu niður alla politiska mótstøðu. Eftir flógvakríggið avbyrgdi heimssamfelagið Irak.
Í fornøld búsettu mong fólkasløg seg í Mesopotamia (meginparturin av tí er nú Irak), tí at landið var í avbera fruktagóða lendinum ímillum Evfrat og Tigris. Her eru nógvar fornleivdir, m.a. pýramiduskapað tempultorn, ziggurat. Í Bábylon vóru eisini "uppbygdu urtagarðarnir", eitt av sjey undurverkum heimsins, og Bábilstornið.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Baghdad
Vídd: 438.320 km2
Fólkatal: 29.993.000
Alment mál: arabiskt
Átrúnaður: islam 97% og aðrir 3%
Stýrirlag: lýveldi við fólkaræðisligari
stýrisskipan
Gjaldoyra: irakiskur dinarur (IQD)


text:
Um fjarlestur
Fjarlestur – á enskum distance learning og á donskum fjernundervisning – er heitið fyri eina frálæruskipan, har vitan verður flutt frá undirvísara til lesandi, har tann lesandi annaðhvørt ella bæði í tíð og fysiskt er staddur fjart frá undirvísaranum. Eisini er galdandi, at tøkni verður brúkt í frálæruskipanini – antin talan er um internet, video, DVD, CD, ella aðra tøkni. At enda liggur eisini í hugtakinum fjarlestur, at eitt tveyvegis samskiftið fer fram millum undirvísarar og lesandi.
Hugtakið fjarlestur er sum so ikki nýtt. Fjarlestur hevur onkursvegna verið til í út við eina øld. Í dag er fjarlestur serliga útbreitt orsakað av menningini av internetinum, men áðrenn internet-øldin byrjaði, var fjarlestur umvegis eitt nú sokallaðu “brævskeiðini” ikki óvanligt. Endamálið var tá, eins og tað er í dag, at fólk, óansæð hvar tey eru stødd, skulu kunnu menna sín førleika.
Við menningini av internetinum er tað vorðið alsamt meiri vanligt, at heilar útbúgvingar ella stórir partar av útbúgvingum kunnu takast umvegis fjarlestur. Við øðrum orðum er tað í dag púra vanligt, at lesandi í einum landi, umvegis fjarlestur, nema sær útbúgvingar í øðrum landi, uttan yvirhøvur at hava verið á staðnum, har útbúgvingin verður boðin út.


text:
A Portuguesa
A Portuguesa er tjóðsangurin í Portugal. Tittulin merkir hin portugisiska. Henrique Lopes de Mendonça yrkti tekstin, Alfredo Keil setti lag til. Sangurin varð viðurkendur sum tjóðsangur í 1910 ella 1911.
Sangurin varð yrktur av tjóðskaparsinnaðum portugisum, ið vóru uppøstir um, at bretar settu fram krøv til portugisar viðvíkjandi Afrika, har Portugal í nógv ár hevði havt hjálond.
Sangurin hevur framvegis sama innihald, og snýr seg millum annað um fornermilsi og pínligheit, tí soleiðis uppfataðu portugisar bretsku krøvini. Seinasta reglan í niðurlagnum var upprunaliga Contra os bretões marchar, marchar, sum merkir Móti bretunum marchera vit, marchera vit. Nú er bretunum broytt til byrsunum.
Eins og føroyingar ofta gera, syngja portugisar ofta bara fyrsta ørindi umframt niðurlag, tá tjóðsangurin verður sungin. Ørindið og ein leyslig umseting eru at lesa niðanfyri.
Í 1956 vóru fleiri útgávur at hoyra av lagnum, bæði viðvíkjandi nótum og hvørji ljóðføri vóru sett til. Tí setti stjórnin eina nevnd at áseta eina almenna útgávu av A Portuguesa. Ráðharraráðið góðkendi uppskotið 16. juli 1957, og almenna útgávan er framvegis galdandi í dag.
A Portuguesa (fyrsta ørindi) Hero'is do mar, nobre povo / Naçao valente, imortal / Levantai hoje de novo / Os esplendor de Portugal / Entre as brumas da memória / Ó Pátria sente-se a voz / Dos teus egrégios avós / Que ha'-de guiar-te 'a vito'ria / Niðurlag: Às armas! Às armas! / Sobre a terra, sobre o mar! / Às armas! Às armas! / Pela Pátria lutar! / Contra os canhões marchar, marchar!
Leysliga umsett til føroyskt (fyrsta ørindi) Hetjur á sjónum, heiðurliga fólk / (valente) og ódeyðiliga tjóð / Nú er tíðin komin at rísa aftur / (Os esplendor) hjá Portugal / Úr tokutu minnunum / Áh faðirland, vit hoyra røddirnar / Hjá tínum stóru forfedrum / Sum skulu føra teg til sigurin / Niðurlag: Til vápnini! Til vápnini! / Á landi og á sjónum! / Til vápnini! Til vápnini! / At berjast fyri okkara faðirland! / At marchera móti byrsunum!


text:
Falskur nettleiki
Falskur nettleiki kemur fyri, tá numeriskar dátur verða sýndar á slíkan hátt, at bent verður á, at neyvleikin er betri enn hann í veruleikanum er. Eftirsum nettleiki er avmarking á neyvleika, førir hetta ofta til ov stórt álit á nettleikan.
Í vísindum og verkfrøði er skikkur, at, um møguligur skeivleiki ikki eyðsýnliga er upplýstur, skulu tølini til framløgu av dátum vera avmarkað av nettleikanum av dátunum. Sjálvt uttanfyri hesar námsgreinir er lyndi til at ganga út frá, at øll siffur uttan null í einum tali hava týdning. Soleiðis kann framløga av ov avgjørdum tølum fáa skoðaran at vænta frægari nettleika, enn hann í veruleikanum fær.
Falskur nettleiki kemur í, tá ið hánettar og lágnettar dátur verða settar saman og við eindarumrokning. Dømi:
- 'Fílurin Bobo vigar 10 000 kilogram. Eg vigi 79 kilogram. Tí høvdu vit vigað 10 079 kilogram, um eg setti meg á Bobo.'
- 'Umleið tvey hundrað fólk vóru í veitsluni tá hon byrjaði. Trý fóru avstað tíðliga, so vit áttu at dekka upp til hundraðognítisjey til døgurðan.'
- 'Fyri tveimum árum síðani var grein útgivin, ið staðfesti, at dinosaurar doyðu út 65 milliónur ár frammanundan. Hetta merkir, at dinosaurar doyðu út fyri 65 000 002 árum síðani.'


text:
Ja, vit eru í desembur mánaða, og tá eru tað nógvar (helst mammur) ið stressa meira enn gott er. Eg dugi væl at fylgja, at tað eru nógv tiltøk, ið hála í ein. Men í síðsta enda so er tað tín avgerð, um tú velur at luttaka ella ei.
Tað eru jú ikki øll, sum elska jól. Nemliga tí nøkur binda tað við stress og óneyðugt brúk av pengum.
Er tað neyðugt at keypa so nógvar og/ella stórar gávur?
Eg minnist væl, tá vit vinkonurnar ringdu til hvørju aðra jólaaftan, at siga takk fyri gávuna vit høvdu fingið. Síðani bleiv sjálvandi eisini spurt inn til hvat annað gott man hevði fingið. Her vóru tað nakrar sum fingu sera stórar gávur, sum kostaði fleiri túsund krónur. Aðrir fingu smærri gávur, men eg legði ongantíð til merkis, at tær sum fingu gávur, ið ikki vóru so kostnaðarmiklar, høvdu eini verri jól enn hinar. Tað snýr seg nemliga um, hvørji virðir foreldrini og familjan leggja í børnini. Tí tað er jú ikki prísurin á gávuni, sum er avgerandi um hvussu góð hon er ha? Nei, um man er vaksin upp við at fáa eina lítla gávu, so er hetta tað man er vanur við, og tískil sær tað sum tað normala.
So tú kanst sjálv velja hvussu tykkara jól skulu verða, við at gera tykkara egnu reglur og siðvenjur. Men um tú kennir til, at desembur mánaður ofta gerst í so stressandi, so eru her nøkur góð ráð:
Ikki lata keyp av gávum stressa teg!
- Ver realistisk tá tað kemur til keyp av gávum. Finn útav hvussu nógvar gávur tú skalt keypa og legg eitt budget.
- Tak eina avgerð um hvat tú skalt keypa ÁÐRENN tú fert út, ístaðin fyri at ganga og stressa í handlinum. Soleiðis verður upplivingin meira rólig, og krevur ikki eins nógva orku.
- Eitt gott hugskot er eisini at bíleggja gávur á netinum, so sleppur tú undan jólaresinum í handlinum (og ferðsluproppunum).
- Um tú ikki hevur fingið nakran ynskilista, keyp so eftir tínum búkfornemilsi. LAT VERA VIÐ at leggja eitt trýst á teg sjálva, at skula finna tí PERFEKTU gávuna! (tey kunnu altíð býta gávuna um)
- Ger innkeypið eitt sindur hugnaligt, við einum túri á café ella planlegg okkurt hugnaligt heima, tá innkeypið endiliga er liðugt.
Bið um hjálp til børnini
- Eg hoyri nógv foreldur snakka um, at tey skulu til óteljandi tiltøk við børnunum, so sum jólahugna í barnagarðinum, í skúlanum, við frítíðarítrivunum v.m. Hví ikki biða mostrar, fastrar, gubbar, gummur fara við til okkurt. (kanska tey, sum ikki sjálvi eiga børn). Børnini høvdu heilt sikkurt hildið, tað verið spennandi at haft onnur tey eru góð við, við til tílík tiltøk. IKKI verða bangin fyri at spyrja um hjálp!
- Spyr ommur og abbar um tey kunnu hava børnini, ímeðan tit fara at keypa gávurnar. Soleiðis fáa tit sikkurt nógv meira burturúr og børnini hugna sær nokk túsund ferðir meira hjá ommu og abbunum enn í shoppingresinum.
- Um tit ikki hava familju í nærheitini, bjóða teg so fram at passa børnini hjá vinkonuni í meðan tey orna jólares, og so kunnu tit býta um ein annan dag.
Finn tykkara máta, at halda jólini
- Her má fyrsta punkt verða, at tú mást lata verða við at samanbera teg við nábúgvan. “Tey hava meira jólapynt í vindeygunum, fleiri ljósketir á húsunum, jólabakidag einaferð um vikuna, fleiri gestir jólaaftan, størri gávur, meira yvirskot” osf. Tey hava sín máta og tit hava tykkara máta, og onki er meira rætt enn annað.
- Um tú ikki hevur orku til alt jólaresið, raðfest so hvat hevur stórstan týdning fyri teg og tína familju.
- Flætta tíni/tykkara áhugamál í jólatíðina, soleiðis at tit ikki bara fylgja við streyminum, men leggja tykkara egna dám á høgtíðina.
Vónandi var okkurt her, ið kundi brúkast. Tí onki er vunnið, um man gongur stressaður øll jólini.
M&K


text:
Jógvan Hugo Gardar
11.12.2016 - 17:42
Tíðindini um at heimsins oljuframleiðsla skal minka hevur fingið oljuprísin at hækka. Tað var eisini ætlanin við at fáa framleivsluna niður.
Tað hevur tó verið sáddur ivi um OPEC-londini fara at halda avtaluna. Nú eru eygleiðarar farnir at trúgva uppá at minkingin veruliga kemur. Fyrst komu tíðindini ígjár um at OPEC og oljuframleiðandi londini sum ikki eru limir í OPEC, sum onkur kallar NOPEC, tey eru samd um at NOPEC-londini skulu minka sína framleiðsluna.
Í dag veit Bloomberg News at diga at Saudia Arabia hevur lovað at nú avtalan við NOPEC-londini er komin uppá pláss, so kunnu tey lova at minkingin frá fyrsta 1. januar verður enn meir enn tað semjan í OPEC sigur.


text:
Vencil hevur fingið loyvi frá Piu Tafdrup at prenta yrkingina, “Syv kjoler for synligheden”, sum hon skrivaði eftir ræðuleikarnar í Oslo og á Utøya hin lagnutunga dagin 22. juli 2011.
Oddfríður Marni Rasmussen hevur týtt hana til føroyskt, og yrkingin fer at standa í Vencli nummar 11, ið kemur í oktober. Yrkingin hevur staðið í øllum teimum stóru dagbløðunum í norðurlondum. Her er hon á føroyskum.
Sjey kjólar til tað sjónliga
Eg seymi kjóla, sum kann berast
errin av tí, ið føðist
við vónarglóð í hjartakari,
hann er fullgjørdur til stór og smá,
fastvovin úr regnsins boga,
hann kann njótast alt lívið,
verður væl farið um klæðið.
Eg seymi kjóla, sum kann berast
kvirrur av óttans nýoffri,
hann passar stórum og smáum,
fjalir ikki deyðamein
sum av fuglameingi verður veitt,
út úr træsins tøttu krúnu,
flákrar klæðið upp í vindin.
Eg seymi kjóla, sum kann berast
lættur av hatsins nýoffri,
litaður reyður av blóði,
hevur torusvartar kantar,
hann passar stórum og smáum,
tí, ið als ikki trúði
at skiftast skuldu klæði áðrenn nátt.
Eg seymi kjóla, sum kann berast
av kenslukulda offursins,
hann passar stórum og smáum,
ørskuklæði kjólans er
úr eldi, grimdarregn ei sløkkir,
og hann skal minna á, at jørðin
hvørja løtu kann gapa.
Eg seymi kjóla, sum kann hylja
stadnað blóð á deyðans offri,
hann fjalir stórum og smáum,
er myndaður eftir grátsins
djúpu foyrum á kjálkanum,
klæðið hóskar til niðubróst,
rógv í hvørjari grøv á jørð.
Eg seymi kjóla, sum kann berast
í tokublundi frá sorgsins
offri, vígdur er skyldfólki
og vinunum hjá tí deyða,
hann passar stórum og smáum,
øðisins fyrsta ljós sæst
millum blýgráan pínutráð.
Eg seymi kjólan, sum kann berast
trygt av tí, ið vónina nemur,
vovin inn er vinalátur,
ljóðleys gleðistár, hugurin
til at vakna upp hóast
lívini, sum vanlukkan tók
– hann kastar aftur strálur sólsins.
Pia Tafdrup
Oddfríður Marni Rasmussen týddi


text:
- Tíðindi, mentan og ítróttur
»Í morgin skal tað verða«
Tak niður
Kravt verður ikki av búfólkunum, at tey eru rúsfrí, men ætlanin er, at Grønalíð skal geva teimum høvi til at fáa so mikið skil á lívinum, at tað kanska ber til at sleppa burturúr misnýtlsuni. Tørvurin á einum tílíkum heimi hevur verið stórur, tí tað eru eini 35 fólk heimleys í Føroyum.
Í Grønulíð 3 er bert pláss fyri sjey. Heimið verður fíggjað av Bláa Krossi og av tí almenna. Búfólkini fáa eftirløn, og tá hon verður útgoldin, eru húsaleigan og maturin goldin. Sendingin snýr seg um tríggjar av monnunum, sum búgva í Grønulíð 3.
Vit fylgja teimum í nakrar dagar og fáa eitt innlit í teirra lív, hvørjar dreymar hava teir og hvussu lagar lívið seg, tá tú livir á eggini. Tá er lívið ofta meira ein spurningur um at yvirliva, enn at liva. Lagt til rættis: Eir í Ólavsstovu.


text:
MEST smekkfult av lærlingum
Skipasmiðjan MEST hevur altíð havt nógvar lærlingar í starvi - ikki minst við tí í huga at menna vinnuna.
Soleiðis er eisini í dag, har nógvir lærlingar eru í læru hjá skipasmiðjuni MEST, harav 18 verða avlærdir í 2017, og 10 verða avlærdir í 2018.
- At hava lærlingar er ein góð íløga við tað, at fleiri av núverandi lærlingum fara at gerast góðir sveinar í fyritøkuni - og aðrir fáa eina lopfjøl til víðari útbúgvingar.
Tað sigur stjórin í MEST, Mouritz Mohr.
Vit spurdu eisini skipasmiðjustjóran, hvussu gongur við ætlanunum at inniloka dokkina á Skála, soleiðis sum tíðindini bórust fyrr í ár.
- Sum gongdin er í vinnuni í dag hava vit góðar vónir um ætlaninar at inniloka dokkina, og arbeitt verður ítøkiliga og miðvíst við at fremja hesa ætlan í verki, sigur Mouritz Mohr.
MEST-samtakið fevnir um skipasmiðjurnar á Skála og í Tórshavn, framleiðsluverksmiðjuna í Runavík og dóttirfelagið PAM Offshore Service.
Felagið hevði sambært ársroknskapinum fyri 2015 311 starvsfólk í arbeiði og 324 miljónir krónur í umsetningi.
Kelda: in.fo


text:
Jóhanna Maria Skylv Hansen
Jóhanna Maria Skylv-Hansen (17. februar 1877 í Nólsoy - 2. februar 1974) varð borin í heim í Nólsoy í 1877 og var í móðurætt ættað frá Jóannesi í Nýggjustovu, ið var bróðir Nólsoyar-Pálls. Mamman var Pouline Marie Nolsøe (1840-1915), pápin var Thomas Joensen (1835-88), skipari. Hon giftist fýrpassara Anders Hansen, sum varð føddur 28. desember 1875 í Store Havelse, Ølsted, Frederiksborg amt, deyður 28.10.1959 í Tórshavn.
Skipað skúlagongd við egnum lærara var í Nólsoy, tá hon var smágenta, og her lærdi hon at lesa, skriva og rokna og so hin kristna barnalærdómin. Sjálv hevur hon á sín eyðkenda livandi hátt greitt frá teimu fyrstu skúlaárunum.
Hon gav út bøkurnar Gamlar gøtur I-IV. Í 1967 fekk hon Mentanarvirðisløn M. A. Jacobsens og gjørdist harvið fyrsta kvinnan ið fekk henda heiður.[1]
Heiðurslønir[rætta | rætta wikitekst]
- 1967 - Bókmentavirðisløn M.A. Jacobsens fyri Gamlar gøtur II.


text:
Samansjóðaðar skipanir
Upplýsingar skulu bara latast og skrásetast eina ferð. Allir myndugleikar og tænastur skulu heinta upplýsingar úr somu grundskráum, sum verða ókeypis. Trygt samskifti millum skráir fer umvegis Heldina, ið er netverkið, sum heldur Talgildu Føroyar saman.
Stovnar skulu ikki senda hvørjum øðrum rokningar fyri at veita atgongd til upplýsingar, tí tað gagnar ongum og virkar bara forðandi fyri talgildingini.
Hjá privatum veitarum gerast eitt nú ókeypis kortdáta eitt nýtt tilfeingi til teirra, sum hava hugflog at menna nýggjar tænastur til føroyska marknaðin og til allan heimin.
Samansjóðing av grunddátaskráum gjøgnum Heldina:
- ger tað óneyðugt at lata somu upplýsing fleiri ferðir
- ger tað gjørligt at avgreiða síni viðurskifti á einum stað
- ger tað møguligt at síggja alt, sum er skrásett um teg
- kann geva tær innlit í, hvør hyggur eftir upplýsingum um teg
Myndin niðanfyri lýsir Heldina sum ein tryggan part av internetinum. Einans góðkendir stovnar, kommunur og virkir kunnu knýta seg í Heldina, sum er ein miðspjødd, standardiserað loysn, ið ger tað lætt at samskifta millum skipanir, minkar um váðan við stórum, tætt samanknýttum skipanum, og minkar um óneyðugt dupultarbeiði.


text:
Fríggjakvøldið 6. oktober fer Lena Anderssen á pall í Reinsarínum fyri fyrstu ferð síðani útselda konsert í mars mánaði í fjør. Tann konsertin var hildin í sambandi við útgávuna Eagle In The Sky, sum fyrr í ár varð kosin ársins útgáva til Faroese Music Awards (FMA), har Lena somuleiðis varð kosin ársins songkvinna.
Lena er annars júst afturkomin av væl vitjaðari konsert í Southbank Center í London og fyrr í summar framførdi hon í Tivoli í Danmark. Talan er um konsertframførslu hjá Lenu í Tórshavn í nú skjótt hálvtannað ár.
Aftrat sær hevur Lena – umframt mannin hjá sær Niclas Johannnesen – the ‘grand old man’ Jóhannus á Rógvu Joensen á bassi og unga og evnaríka Josva Debes handan trummurnar.
Sama manning var á konsertferð í Danmark í fjør og beint eftir konsertina í Føroyum gongur leiðin til Danmark, har seks konsertir hesaferð eru á skránni – eitt nú í Keypmannahavn, Herning og Næstved.
Konsertin í Reinsarínum verður sostatt eitt slag av startskoti, har Lena og bólkur fara at framføra løg av seinastu útgávuni Eagle In The Sky, umframt løg av undanfarnu útgávunum Letters From The Faroes, Let Your Scars Dance og Can’t Erase. Somuleiðis vera onkur løg, ið ikki eru útgivin enn á skránni.
(mynd: Hans Kristian Eyðunsson Hansen)


text:
Nógv fleiri nýggj partafeløg og færri verða strikað
Tað gongur betri í Føroyum tá talan er um ígongdsetan. Hetta vísir talið av føroyskum parta- og smápartafeløgum.
Tey seinastu fimm árini heilt síðan 2008 er talið av føroyskum parta- og smápartafeløgum minkað á hvørjum ári, men nú er vend komin í aftur, og fyri fyrstu ferð í seks ár er talið á føroyskum parta- og smápartafeløgum vaksið.
Í 2012 vóru 120 nýggj feløg stovnað, men tá tað sama ár vóru strikað 180 feløg, so var talan um eina minking av føroyskum parta- og smápartafeløgum í 2012 uppá 60 feløg netto.
Í 2013 gekk heldur betur, tá vóru 123 nýggj parta- og smápartafeløg stovnað meðan 168 feløg vóru strikað. Talan var tískil um eina nettominking uppá 45 parta- og smápartafeløg.
Í fjør í 2014 var fyri fyrstu ferð framgongd at hóma aftur. Tá vóru 162 nýggj parta- og smápartafeløg stovnað, meðan bert 130 feløg vóru strikað, so endaliga úrslitið fyri 2014 gjørdist ein nettotilgongd uppá 32 feløg.
Hetta er tó einki at rokna í mun til tað framgongd, sum var árini frá 2004 til 2008 tá talið á parta- og smápartafeløgnum vaks nógv skjótari.
Roknskaparinformatiónsskipanin Vinnuvitan.biz, ið skrásetir og inniheldur allar føroyskar virkisroknskapir síðan 2004 hevði í 2008 skrásett 2.641 virkisroknskapir. Í 2013 var talið fallið niður á 2.472 virkisroknskapir.
Talið á føroyskum parta- og smápartafeløgum kundi vaksið skjótari um Vinnumálaráðið hevði stuðlað undir meira ígongdsetan. Vinnumálaráðið hevur valt ikki at lækka kravið til at stovna eitt smápartafelag úr kr. 80.000,00, sum er kravið í Føroyum, niður í kr. 50.000,00, sum er kravið í Danmark.
Harumframt hevur Vinnumálaráðið valt ikki at stuðla undir ígongdsetan við at loyva serligum íverksetarafeløgum, IVS, sum hava verið sera vælumtókt í Danmark, har felag kann stovnast við 1 krónu í stovningarkapitali, men har avlop er bundið í felagnum inntil tað nær markið fyri eginpening í einum smápartafelagi kr. 50.000,00.


text:
Tað er bert ein lítil vika síðani, at ódnin Harvey leikaði á í amerikanska statinum Texas. Nú er ein nýggj ódn, ódnin Irma, á veg, og líkt er til at hon fer at gera munandi størri skaða.
Ódnin Irma hevur ferðast allan vegin frá Cape Verde, tvørtur um Atlantshavið, og hevur nú rokkið til ymsar karibiskar oyggjar. Ódnin hevur longu gjørt stóran skaða á oyggjum sum Sint Maarten og Barbuda. Umleið 90% av húsunum á hesum oynnum hava tikið skaða, streymurin er farin og telefonsambandið við. Tað skrivar BBC. Mett verður, at ódnin fer at flyta seg haðandi mótvegis oynni Puerto Rico, og síðani móti Dominikanska Lýðveldinum. Til síðst verður hon eisini mett at raka amerikanska statin, Florida, har tað er blivið lýst noydd burturflyting.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
The Good Old Days er heitið á eini nýggjari fløgu, sum føroyski útisetin Simon von Konoy, gevur út í hesum døgum.
Fjúrtan sangir eru á plátuni. Talan er um góðar gamlar landaplágur, sum t.d. My Bonnie, Crazy, Blueberry Hill og Bad Moon Rising.
Í seksti-, sjeyti- og áttatiárunum var Simon limur í tónleikabólkunum Moonlight, Varðar og Gras, og innihaldið á fløguni eru sangir, ið hann framførdi á ymsum tónleikapallum í Føroyum tá á døgum.
Tað er felagið Tutl í Tórshavn, ið tekur sær av søluni í Føroyum.


text:
U17 gentur og 2. deild kvinnur sannførandi
2. deild kvinnur11-06-2013 - Jónfinn Petursson
Gentur U17: MB - HB 0-5
Okkara kvinnur koyra á við somu øði sum áður. Mánakvøldið vóru U17 gentur í Miðvági og fríggjakvøldið leikti næsta kvinnulið okkara móti B36. Í báðum førum komu vit sigrandi út úr hesum uppgávum.
U17 gentur leiktu mánakvøldið móti MB í Miðvági. Úrslitið var 5-0 til okkara gentur. Rebekka Benbakuora gjørdi hattrikk, meðan Milja R. Simonsen og Marjun undir Kletti skutu hvør sítt mál.
Genturnar liggja fremstar í kappingini við fullum stiga tali og eini málúrtøku uppá + 25.
Tær ið leiktu mánadagin vóru: Marjun undir Kletti, Milja R. Simonsen, Bára Brekká, Rannvá Mortensen, Lív F. Arge, Hildur Egilsdóttir, Annika Dam, Rebekka Benbakoura, Rebekka Múller, Sólrun Thomsen, Kristina Jacobsen og Anja Petersen.
2. deild kvinnur: HB - B36 4-0
Næst besta kvinnuliðið var í eldinum fríggjakvøldið í dysti móti grannunum sum upprunaliga skuldi leikast sunnudagin.
Okkara kvinnur vóru greitt omaná og vunnu ein sannførandi 4-0 sigur. Elin Maria Isaksen skoraði tvey mál, meðan Milja R. Simonsen og Anitha Mortensen skoraðu hvør sítt.
Kvinnurnar liggja fremstar í kappingini í 2. deild við fullum stigatali, 27 stig og eini málúrtøku uppá pluss 39 mál.
Tær ið leiktu fríggjakvøldið vóru hesar: Nina Davidsen, Marita Johannesen, Marjun undir Kletti, Anitha Mortensen, Milja R. Simonsen, Bára Brekká, Eilin Hansen, Elin Maria Isaksen, Annika Dam, Bjørt Magnussen, Ester Petersen og Ása úr Dímun.
Vit fegnast um góðu gondina hjá U17 og kvinnunum sum heilt og hjartaliga til lukku við frálíku sigrunum.